Teleseriallara ayrılan vəsaitlər: "Daha çox uydurma mövzular işlənir" » Toplum.tv Azərbaycanda özəl xəbərlər, araşdırmalar, təhlillər və müsahibələrin tək ünvanı\n12:17, 16 Sentyabr 2020 (Çərşənbə) 209\nTeleseriallara ayrılan vəsaitlər: "Daha çox uydurma mövzular işlənir"\n"Təxminən 10 ilə yaxındır ki, dövlət teleseriallar üçün pul ayırır. Lakin bu məbləğ elə də böyük olmayıb, təxminən 10-12 milyon manat təşkil edir. Milli Televiziya və Radio Şurası (MTRŞ) vasitəsilə bu pullar bölünür. Bəzi televiziyalar serialları çəkib nümayiş etdirir. Çəkilməyən seriallar da var. Bu pulu israf edənlər də var”.\nTeleviziya üzrə mütəxəssis, professor Qulu Məhərrəmli Toplum.tv-yə seriallarla bağlı vəziyyəti müzakirə edərkən belə deyib.\nMTRŞ yeni qərar verdi\nMTRŞ yerli serial bazarında rəqabət mühitinin formalaşdırılması və daha keyfiyyətli milli telefilmlərin və serialların istehsalının stimullaşdırılması məqsədilə 01 sentyabr 2020-ci il tarixdən etibarən təşkilati-hüquqi formasından asılı olmayaraq Azərbaycan Respublikası ərazisində yerüstü yayımla yayımlanan bütün televiziya proqramlarında əcnəbi teleserialların yayımının bəzi şərtlərlə bərpa olunması haqqında qərar qəbul edib.\n"Kadr bazası zəifdir”\nVaxtilə xarici serialların yayımına qadağa qoyarkən əsas gətirilən arqumentlərdən biri yerli serialların çəkilməsinə diqqətin yönəldilməsi idi. Bu baxımdan, on ilə yaxın bir müddətdə serialların çəkilməsi üçün pullar xərclənsə də, ortaya hər kəsin diqqətini çəkən, geniş ictimaiyyətin marağına səbəb olan serialın qoyulmaması suallar yaradır.\nTelejurnalist Qulu Məhərrəmli hesab edir ki, mövcud seriallar barədə müəyyən fikirlər yürütmək olar: "Azərbaycanda serialların çəkilişində müəyyən problemlər var. Birincisi, kadr bazası zəifdir. İkincisi, bu sahədə ənənə lazım olan səviyyədə inkişaf etməyib. Üçüncüsü, maliyyə problemidir. Digər bir problem isə bu işin təşkili, yəni menecmenti arzuolunan səviyyədə deyil. Bizim ölkədə dövlət maliyyə vəsaiti ayırandan sonra ayrı-ayrı televiziyalar serialları çəkir. Halbuki televiziyanın işi başqadır. Serial sahəsində inkişaf etmiş Avropa ölkələrinin, Türkiyənin, Çinin təcrübəsi sübut edir ki, serialların çəkilişi ilə istehsal studiyaları məşğul olmalıdır. Seriallar üçün maliyyə vəsaiti ayrıldıqdan sonra MTRŞ-da görüş keçirildi. Həmin görüşdə belə bir təklif irəli sürdük ki, serialların çəkilişi üçün vəsait prodakşın studiyalara verilsin. Onlar həm öz bazasını inkişaf etdirsin, həm bazar üçün məhsul istehsal edə bilsin, həm də daha çox peşəkarlıq nümayiş etdirsin. Amma təəssüf ki, bu təklif qəbul edilmədi. Yenə də serialları televiziyalar çəkməyə davam etdi. Lakin bütün çəkilən serialların uğursuz olduğunu da demək yalan olardı. Aralarında nisbətən uğurlu sayıla biləcək seriallar da var. Məsələn, Rövşən İsaqın çəkdiyi serialları nisbətən uğurlu saymaq olar. Lakin ümumilikdə götürdükdə səs salan, ölkənin bütün ictimaiyyətini, tamaşaçı diqqətini cəlb edən seriallarımız azdır”.\nQulu Məhərrəmli deyir ki, əsas problemlərdən biri də mövzuların yanlış seçilməsidir.\n"Yerli seriallarda daha çox uydurma mövzular işlənir. Məsələn, mütləq kriminal, xəyanət kimi mövzular olmalıdır. Bunlar isə daha çox Venesiya, Kolumbiya, Türkiyə seriallarını xatırladan elementlərdir. Bu mövzular üzərində serial qurmaq doğru deyil. Məsələn, Türkiyə birdən-birə meydana çıxaraq çox maraqlı, ictimai əhəmiyyətli mövzulara toxundu. Lakin bizim seriallar bu baxımdan özünü ifadə edə bilmədi və auditoriya toplaya bilmədiyi üçün inkişaf edə bilmədi. Xarici seriallarının yayımının qadağan olunması göstərdi ki, bizim ekranlarımız serial baxımından xeyli kasad görünür. Buna görə də MTRŞ xarici serialların nümayişinə icazə verdi. Bunun isə həm təcrübə baxımdan, həm də tamaşaçıların hüquqlarının qorunması baxımından müsbət cəhətləri var. Lakin xarici serialların hansı dəyərləri təbliğ etdiyinə diqqət etmək lazımdır”, - Qulu Məhərrəmli deyib.\nAzərbaycanda çəkilən serialların vəziyyəti\nToplum.Tv Azərbaycanda çəkilən serialların vəziyyətini, reytinq səviyyəsini, aktyorların qonorarlarını, ssenarist və rejissorların bu işdə nə qədər təcrübəli olub-olmadığını, qonşu ölkələrlə müqayisədə irəlidə, yoxsa geridə olduğunu bilmək məqsədilə bu sahədə təcrübəsi olan, peşəkar insanların fikirlərini öyrənməyə çalışıb.\nMüraciət olunan aktyorların, ssenaristlərin və rejissorların bir qismi ümumiyyətlə sualları cavablandırmaq istəməyiblər. Ancaq cavab verənlər də olub.\nAktyor, ssenarist Kənan Yusifov deyib ki, çox vaxt öz yazdığında oynamamağa çalışır: "Amma bizdə hansısa aktyorun seçim haqqı çox nadir hallarda olur. Sahə çox təzədir. Bazar istənilən kimi inkişaf etməyib. Üstəlik ölkə də balacadır”.\nQonorarlara gəlincə, aktyor deyib ki, ölkə sərhədlərindən çıxmamış hansısa fantastik qonorara ümid etmək sadəlövlük olardı: "Amma bununla belə düşünürəm ki, çox ola bilər”.\nProdüser, aktrisa Təranə Səmədova: "Azərbaycanda film sektorunda məvaciblər 95 faiz çox aşağı olur. Bəzi istisnalar var. Bu, nəinki məni, yaradıcı insanların hər birini ruh düşkünlüyünə uğradır. Mən ağızdolusu "aktrisayam” deyə bilmərəm. Amma bir çox peşəkar aktyor- aktrisalarımız var ki, sadəcə küsüblər bu sahədən və çəkiliblər kənara. Bu sahədə ən başlıca çatışmazlıq peşəkar bir aktyora qonorar verməməyin dərdindən yoldan ötən, aktyorluqdan, səhnə mədəniyyətindən xəbəri olmayan, orfoepiyadan bixəbər, məqsədləri özlərini reklam edən yararsızları çəkmələridir. Müəyyən qisim insanları Azərbaycan filmlərindən iyrəndirirlər, müəyyən qisim də bu yararsızlıqdan özlərinə ibrət götürür. Ssenari seçimində isə nəsə açıq səhnələrdən qaçmışam hər zaman. Belə normalda hər obrazı yaşayaraq oynaya bilərəm”.\nSsenarist Faiq Ağamalı: "Cənab prezident hər il pul ayırır, amma bəzi "qurumlar” və ya şəxslər bu pulu yeyir. Və ortaya şor çörəkdən başqa heç nə qoya bilmirsən. Bizdə də var savadlı rejissorlar, aktyorlar. Avadanlıqlar da var. Sadəcə qrafika bahadır bizdə. Yenə də pul (gülür)”.\nRejissor, aktyor Kənan MM: "10 il bundan əvvəlki seriallarla indiki serialları müqayisə eləsək, çox insan - sənətçi, sıradan bir tamaşaçı olsun - bunu qəbul eləsə də, eləməsə də, ovaxtki seriallarla indiki seriallar arasında yerlə-qədər fərq var. Və düşünürəm ki, yaxşıya doğru da gedir. Amma bu sponsor hesabına çəkilən seriallar bir yerdə qırılacaq. Buna dövlət tərəfindən birmənalı şəkildə dəstək lazımdır”.\nAdının çəkilməsini istəməyən aktyor:"Yerli seriallardakı vəziyyət məni heç vaxt qane etməyib. Ona görə də qeyri-müəyyən vaxta qədər seriallara çəkilməyə "stop” demişəm və çəkilməyəcəm. Seriallarda çatışan nəsə var ki, çatışmazlıq da olsun? Bizim serial sektoru özü çatışmazlıqdır. 4 ildir ki, aylıq 1100 manat alırıq. Bunu aya 20 bölümə bölsək bölüm başına 55 manat edir. Sizə kim desə ki, serialda yüksək maaş var, inanmayın. Maksimum aylıq 1500 manatdır. O da xalq artisti olmalısan. Hər xalq artistinə də verilmir”.\nToplum.Tv Azərbaycanda aktyorların və aktrisaların aldıqları qonorarları araşdırıb və müəyyən nəticələr əldə edib. Məsələn, "Ata ocağı” serialının oyunçuları Qurban İsmayılovla Asya Atakişiyeva həftəyə 400, aktyor Rasim Cəfərov həftəyə 350 manat qazanır.\n"İmtahan” serialına çəkilənlərdən - Üzəl Kərimova 150, Cövdət Şükürov 200, Nigar Babayeva 100 manat həftəlik, Vaqif Kərimov isə hər seriyaya görə 20 manat qazanır.\nSerialların gizli reytinqi\nAzərbaycan televiziyalarında yayımlanan milli serialların reytinqini ölçən "AGB Neilson” reytinq şirkəti Toplum.Tv-nin sorğusunu belə cavablandırıb: "Azərbaycanda televiziya kanallarının reytinqi ilə biz məşğul oluruq. Müştərilərlə müqavilə bağlayırıq, müəyyən məbləğ ödəyirlər və reytinqlərini çatdırırıq. Reytinqləri biz yox, kanallar yayımlamalıdır. Biz onların icazəsi olmadan bu barədə məlumata verə bilmərik. Reytinqləri kanallardan ala bilərsiniz”.\nTelekanallar serialları necə əldə edir? Bunun üçün hər hansı tender keçirilirmi?\nMTRŞ bu sualın cavabını telekanallarda axtarmaq lazım gəldiyini bildirib. Serialı yayımlayan telekanallar isə sualı cavablandırmaq istəməyib.\nSerial çəkən prodakşın və studiyalar\nToplum.Tv-nin Azərbaycanda serial çəkən prodakşınların və ya film studiyalarının olub-olmamasını müəyyənləşdirmək cəhdi boşa çıxıb. "Buta” Film studiyasına və "SOY production”la əlaqə saxlamağa çalışsa da, səlahiyyətli şəxslərin olmaması səbəbindən suallara cavab almaq mümkün olmayıb.\nSerialların çəkilməsində kanalların rolu\nRəsmi məlumatlara görə, 2020-ci il üçün mədəniyyət, incəsənət, informasiya, bədən tərbiyəsi, gənclər siyasəti və bu kimi digər fəaliyyət sahələrinin maliyyələşdirilməsi üçün dövlət büdcəsindən 439,2 milyon manat pul ayrılıb. Bu rəqəm 2019-cu il ilə müqayisədə 99,6 milyon manat çoxdur. Ayrılan məbləğin 178,1 milyon manatı mədəniyyət və incəsənət sahəsində fəaliyyət xərclərinə, yəni kitabxanalar, muzeylər, qoruqlar, mədəniyyət sarayları, evləri, mərkəzləri, teatrlar, musiqi kollektivlarinin maliyyə təminatına və s. 52,0 milyon manatı isə televiziya, radio və nəşriyyat xərclərinə, yəni "Azərbaycan Televiziya və Radio Verilişləri” Qapalı Səhmdar Cəmiyyəti, İctimai Televiziya və Radio Yayımları Şirkəti, "Mir" Dövlətlərarası Teleradio Şirkəti Azərbaycan Milli Nümayəndəliyi və s. ayrılıb.\nYerli serialların çəkilməsinə gəlincə, təkcə 2020-ci ildə Azərbaycan Prezidentinin Ehtiyat Fondundan Azərbaycan Milli Televiziya və Radio Şurasına 3(üç) milyon manat pul ayrılıb. Həmin vəsait özəl ümumrespublikateleradio yayımçıları arasında bərabər şəkildə bölünüb.\n1. " Lider Tv və Radio Azərbaycan” MMC- 500.000 manat\n2. " Xəzər Tv "MMC- 500.000 manat\n3. " Azad Azərbaycan " Teleradio Kompaniyası- 500.000 manat\n4. " Space Müstəqil Teleradio Şirkəti” MMC-500.000 manat\n5. " ARB 24” MMC- 500.000 manat\n6. " Real Təhlil İnformasiya Mərkəzi” MMC- 500.000 manat\nToplum.Tv əməkdaşları bütün bunları, yəni ayrılan vəsaiti, çəkilən serialları, onların reytinqini, ayrılan vəsaitə təxminən neçə serial və ya neçə seriya çəkildiyini, yeni sezonda hansı serialların yayımlanacağını, tenderlərin keçirilib-keçirilmədiyini öyrənmək üçün kanallarla əlaqə yaratmağa çalışıb. Lakin kanalların bir neçəsi zəngləri cavablandırmayıb. Cavablandıran kanallardan isə "biz bu barədə sizə məlumat verə bilmərik” cavabı verilib. Telekanallar göndərilən informasiya sorğusu da cavablandırmayıb.\nSeriallardan milyonlar qazanan əcnəbilər\nSöhbət serialdan gedirsə, ağıla ilk gələn ölkələrdən biri də Türkiyədir. Bu ölkədə serial sektorunda çalışan insanlar kifayət qədər yaxşı məbləğdə pullar qazana bilirlər. Türkiyə serial sahəsində inkişaf etmiş bir ölkədir. Araşdırmalar göstərir ki, bu ölkədə bir bölümə qazanılan məbləğ Azərbaycanda qazanılan məbləğdən qat-qat çoxdur.\nEkspertlər hesab edir ki, bunun da bir çox səbəbi var. İlk növbədə, ölkə böyükdür və əhali çoxdur. Ən əsası Türkiyədə serialları kanallar yox, şirkətlər çəkir və yayımlanması üçün kanallarla müqavilə bağlayır. Əgər reytinq gözlənilən nəticəni vermirsə, kanalla yapım şirkəti arasındakı müqavilə pozulur, yaxud serial vaxtından əvvəl final edir.\nDünyada çəkdiyi seriallarla reytinq rekordları qıran ölkələrdən biri də Cənubi Koreyadır. Koreya aktyorlarının qazandıqları qonorarları öyrənmək mümkün olmasa da, Türkiyə bu baxımdan daha əlçatımlı oldu. Türkiyə mediasının yazdığına görə, bəzi aktyorların bir seriyadan qazandığı qonorar belədir:\n1. Aras Bulut İynemli- "Çukur” serialının bir bölümü üçün 120.000 TL (27,212 manat) qazanır.\n2. Engin Akyürek- "Sefirin kızı” serialının bir bölümü üçün 200.000 TL (45,360 manat) qazanır.\n3. Neslihan Atagül- "Sefirin kızı” serialının bir bölüm üçün 150.000 TL (34,020 manat) qazanır.\n4. Beren Saat- "Netflix”də yayımlanan "Atiye” serialının bir bölümü üçün 200.000 TL (45,360 manat) qazanır.\n5. Taner Ölmez- "Mucize Doktor” serialının bir bölümü üçün 70.000 TL (15,874 manat) qazanır.\nBu siyahını uzatmaq da olar. Çünki qonorarlar yüksək və fərqlidir.\nYerli, yoxsa xarici seriallar?\nMaraqlıdır, xarici serialların yayımlanmasına icazə verilməsi yerli serialların taleyinə necə təsir göstərəcək? Ümumiyyətlə, indiyə qədər hansısa ölkə Azərbaycan serialını almaq istəyibmi?\n2019-cu ildə "Xəzər” TV-nin çəkdiyi "Ata ocağı”, "Cehizsiz gəlinlər” və "İmtahan” serialları Çində keçirilən Şenzen Beynəlxalq Tv serialları sərgisində yer alıb. Bu sərgi Azərbaycan seriallarının satış üçün qatıldığı ilk beynəlxalq sərgidir.\n"Day.az yazır ki, sərgidə bu seriallar maraqla qarşılanıb. Buna səbəb ailə-məişət problemlərinin onlara fərqli təsiridir.\nAraşdırmalardan bu nəticəyə gəlmək olar ki, Azərbaycanda serial sektorunda istənilən, gözlənilən nəticəni əldə etmək üçün ilk növbədə maliyyə problemini həll etmək, serialların çəkilməsi prosesinikanallara həvalə etmək əvəzinə, bu prosesi həyata keçirtməyi prodakşınların öhdəsinə buraxmaq, yeni film studiyaları və prodakşınlar yaratmaq, mövcud olan prodakşınların fəaliyyətinigenişləndirmək, düzgün və təsirli mövzu seçmək, aktyorların qonorarlarını artırmaq, çəkiliş heyətini keyfiyyətli avadanlıqlatəmin etmək lazımdır. Sadalanan bəzi nüanslar birbaşa maddivəziyyətlə əlaqədardır.


Şərəfsizlik nümünəsi (Video) | DE, BAT\nŞərəfsizlik nümünəsi (Video)\nOktyabr 19, 2010 tarixində, saat 7:04 axşam | Kateqoriya:MUƏLLİF YAZILARI | Bir şərh yazın\nBu gün növbəti debat oldu. İTV-də namizədlərin debatı. Bu debat əslində başlıqda oxuduğunuz bir şərəfsizlik nümunəsi idi. Hakimiyyətin qorxaqlığı açıq aşkar görünürdü. Bir müxalifət nümayəndəsinə qarşı 5 oyuncaq çıxarmışdı bu hakimiyyət. Heç bir platforması olmayan bu 5 nəfərin işi gücü İsa Qəmbərə qarşı qara piar aparmaq idi. Nemət Pənahlı öz çıxışında belə bir ifadə işlətdi: “Mən namizədliyimi verərkən mətbuatda yazmışdılar ki, guya mən İsa Qəmbərə qarşı qara piar aparmaq üçün seçkilərə qoşuluram.”\nBəli belə bir yazı yazılmışdı və bu yazını ilk yazanlardan biri də mən olmuşdum. Təsdiqlənmədimi? Əlbətdə təsdiqləndi. Öz platformasını bir kənara qoyub İsa bəyə qarşı “hücuma” keçmək bəs nədir?\nƏminəm. Əminəm ki, bu gecə Elçibəyin ruhu sızıldadı. Sızıldadı ki, bir zamanlar Nemət Pənahlını öz yanında gəzdirib və …\nDigərləri də Nemət Pənahlıdan geri qalmadı, hətta daha betər oldular. Etibar Hüseynov isə hər zamankı apluasında idi. Görün nə deyir: “Çalışdığım “lider” kanalı yasamal xalqının problemlərini hər zaman həll etməyə çalışıb.” Özünü peşəkar jurnalist adlandıran bu adam bilmirmi ki, media problem həll edən deyil, problemi ictimailəşdirən orqandır. Əgər həqiqətən də onun çalışdığı Lider TV problemləri həll edirsə, bu həmin kanalın hakimiyyətə məxsus olduğundan xəbər verir.\nƏli Əliyev isə dözməyib – dözməyib nəhayət “işə” başladı. Hakimiyyətin münasib yerində özünü rahatlamaq üçün çox savadsız şəkildə İsa bəyi ittiham etdi ki, güya İsa bəy Ermənilərlə saziş bağlayıb. Əslində bu sözü hamı dedi, ancaq Əli Əliyevin bunu deməsi bir ayrı məsələdir. Adam özünü müxalifət lideri kimi təqdim edir və səhv etmirəmsə, müxalifət liderinin az çox savadı olmalıdır. Hamıya məlumdur ki, bu saziş deyildi, bu bəyanat idi və Qafqazdakı təhslükəsiliklə bağlı olan bir bəyanat idi. Utanın Əli Əliyev, utanın. Mən utandım.\nHər zamankı kimi çox təmkinli olan İsa Qəmbər isə son nöqtə gözəl qoydu: “Cənab İlham Əliyevə, Ramiz Mehdiyevə və Eldar Mahmudova müraciət etmək istəyirəm. Ətrafınıza baxın, nə gündəsiz?”\nBugünki debat bir şərəfsizlik nümunəsi idi. Qorxuram ki, həmin dairədən Etibar Hüseynov mandat ala. Bax buna dözərəm, ya dözmərəm ümidim yoxdur.


Allahverdi Dehqani: "Rəsmilərin iddiası doğru deyil"\n2012-ci ilin avqustunda baş verən zəlzələ bölgəsinin Vəzirqan şəhərinin İran parlamentindəki deputatı Allahverdi Dehqani Şərqi Azərbaycan vilayəti valisinin sözlərini rədd edərək, hələ də bir çox insanın çadırlarda yaşadığını bildirib.\nYerli xəbər agentlikləri azərbaycanlı millət vəkilinin sözlərini yanvarın 3-də yayıb:\n“Rəsmilərin iddiası doğru deyil. Bir çox insan hələ də çadırlardadır. Bəziləri soyuq hava şəraiti səbəbi ilə yarı dağılmış evlərin çatlamış tavanları altında yaşayır”.\nCənab Dehqani əlavə edib ki, “Çadırlarda yaşayanlar belə sərt soyuğa tab gətirə bilməzlər. Daha yaxşısı yarı dağılmış evlərin çatlaq tavanları altında yaşamaqdır. Onlar bəlkə belə canlarını soyuqdan qurtardılar”.\nİran xəbər agentlikləri son bir ay ərzində dəfələrlə Şərqi Azərbaycan vilayətinin valisi Əhməd Əlirza Beygiyə istinadən artıq heç kimin çadırlarda yaşamadığını yazır.\nAmma azərbaycanlı deputat hər dəfə valinin sözlərini rədd edərək mətbuata açıqlama verir. Yerli jurnalistlər, xəbər saytları və rəsmi xəbər agentlikləri zəlzələ bölgəsindən çadırlarda yaşayan insanları əks etdirən yeni şəkillər yayır.\nAllahverdi Dehqani İran parlamentindəki çıxışlarında dövləti zəlzələ bölgəsindəki problemlərlə bağlı tənqid edib.\nO, 2012-ci ilin noyabrında ailəsi ilə birlikdə avtomobil qəzasına düşüb. Qəzada millət vəkili yaralanıb, həyat yoldaşı, qızı və oğlu isə qəza yerində ölüb. Azərbaycan veb səhifələri qəzanı “şübhəli” adlandırıb və “cəsur millət vəkilini ortadan qaldırmaq istəyirlər”, deyə yazıb.


Bugün 2020-07-06 05:37\nQHT sədri: “Prezidentin apardığı siyasətin mərkəzində vətəndaş amili dayanır”\nAzərbaycan Respublikasının Prezidenti İlham Əliyevin ölkəmizdə koronavirus pandemiyasının geniş yayılmasının qarşısının alınması, əhalinin sağlamlığının qorunması ilə bağlı gördüyü işlər xalqımız tərəfindən yüksək qiymətləndirilir\nBununla əlaqədar dövlətimizin başçısına minnətdarlıq məktubları gəlməkdə davam edir.\nFact-info.az “İnformasiya Təşəbbüslərinə Dəstək” İctimai Birliyinin sədri Cəsarət Hüseynzadənin məktubunu təqdim edir:\n- Hörmətli Cənab Prezident İlham Əliyev, koronavirus pandemiyası dünyanı cənginə almaqda davam edir. Artıq "COVID-19" infeksiyasına yoluxanların sayı 2 milyonu ötüb. Sizin birbaşa rəhbərliyiniz altında koronavirus pandemiyasının Azərbaycan ərazisində yarada biləcəyi təhlükənin qarşısını almaq məqsədi ilə dövlət tərəfindən ardıcıl tədbirlər görülməkdədir.\nMən deyərdim ki, tərəfinizdən atılan ciddi və təxirəsalınmaz addımlar öz bəhrəsini verməkdədir. Pandemiya ilə bağlı vəziyyət idarəolunan səviyyəyə düşüb və görülən davamlı tədbirlər nəticəsində ölkə əhalisinin sağlamlığı təmin olunmaqdadır.\nCənab Prezident, 2018-ci il prezident seçkilərindən sonra həyata keçirdiniz islahatlar kursu da məhz pandemiya dövründə hökumətin mobil və uğurlu fəaliyyətini bir daha göstərdi. Görülən tədbirləri yüksək qiymətləndirməklə yanaşı, bir məqama da xüsusi diqqəti çəkmək istərdim.\nÖlkəmizin çətin dövründə Sizin Ölkə Başçısı kimi və Birinci Vitse-Prezident Mehriban xanım Əliyevanın vətəni və vətəndaşını sevən qayğıkeş bir insan kimi müraciəti ölkə əhalisi tərəfindən yüksək qiymətləndirilmişdir. Bu müraciətlər ölkə vətəndaşlarının dövlətə və ölkə başçısına inanmaqda haqlı olduqlarını təsdiqləməklə yanaşı, onları məsuliyyətli olmağa səslədi və pandemiya dövründə ölkə əhalisini daha da çıx birləşdirdi.\nTərəfinizdən insanların sağlamlığının qorunması siyasətinin əsas və ilk məqsəd olduğunu bildirməniz və bununla yanaşı dövlət resursların məhz ilk növbədə vətəndaşların sosial müdafiəsinə yönəldilməsi də ölkə əhalisi tərəfindən yüksək qiymətləndirilməkdədir. Qeyri–leqal sahədə günəmuzd çalısan şəxslərin pandemiya dövründə işlərini müvəqqəti itirməsi səbəbindən onların işsiz kimi qeydə alınaraq yarımların edilməsi, vaxtı bitmiş ünvanlı sosial yardım alan şəxslər üçün bu yarımın pandemiya dövründə davam etdirilməsi və bu ailələrin sayının artırılması, 65 yaşdan yuxarı şəxslərə sosial xidmətlərin göstərilməsi, ödənişli sosial işlərə cəlb olunanların sayının dəfələrlə arıtlaması, aztəminatlı ailələrin övladlarının təhsil haqqının dövlət hesabına ödənilməsi və onlarla bu tip sosial addımlar dövlətin vətəndaşına dəstək olmasının göstəricisidir. Sizin uzaqgörən siyasətiniz nəticəsində ölkənin pandemiyadan sonrakı iqtisadi inkişafın nəzərə alınaraq sahibkarlıq subyektlərinə dövlət dəstəyi göstərilməkdədir.\nBu dövlət dəstəyi iqtisadi stabilliyi saxlamaqla bərabər, bu sahədə çalışan ölkə vətəndaşların sosial müdafiəsini də əhatə etməkdədir. Bu baxımdan həm fərdi (mikro) sahibkarlara göstərilən dəstək və həcmin pandemiyanın təsirinə məruz qalan sahələrdə çalışam işçilərin əmək haqların bir hissənin dövlət tərəfindən ödənilməsini qeyd etmək olar. Pandemiya şəraitində tibb, sosial xidmətlər sahəsində çalışan şəxslərin əmək haqqının artırması göstərdi ki, hər bir Azərbaycan vətəndaşı sizin diqqətiniz və himayənizdədir. Bu ağır günlərdə dünya bir daha şahid oldu ki, Prezident İlham Əliyevin apardığı siyasətin mərkəzində məhz Azərbaycan vətəndaşı dayanır. Cənab Prezident, atdığınız bütün addımlar, apardığınız uğurlu siyasət ölkə vətəndaşları, o cümlədən də qeyri – hökumət təşkilatları tərəfindən də yüksək qiymətləndirilir. Dövlətimizin qorunması və inkişafı sahəsində gördüyünüz və görəcəyiniz bütün işlərə dəstəyimiz ifadə edir və hər zaman yanınızdayıq. Allah Sizi və xalqımızı bütün bəlalardan qorusun.\n"Xocalı XX əsrdə baş vermiş ən dəhş...\nFransis Delmas: Fransanın azadlığı ...


Üç saat ərzində viza almaq mümkün olacaq\nAzərbaycanda 3 saat ərzində viza almaq mümkün olacaq\n"ASAN Viza" sistemi ilə 3 saat ərzində e-viza almaq imkanı olacaq\nBAKI, 30 avqust — Sputnik. Bu gündən etibarən əcnəbilər və vətəndaşlığı olmayan şəxslər "ASAN Viza" sistemi vasitəsilə qeyri-iş və bayram günlərindən asılı olmayaraq elektron vizaların 3 saat ərzində alınması üçün müraciət edə bilərlər. Bu barədə Sputnik Azərbaycan-a Vətəndaşlara Xidmət və Sosial İnnovasiyalar üzrə Dövlət Agentliyindən (ASAN Xidmət) məlumat verilib.\nAzərbaycan vətəndaşları bu ölkələrə vizasız gedə bilərlər\nXatırladaq ki, bu yenilik "ASAN Viza" sisteminin inkişafı və təkmilləşdirilməsi ilə bağlı əlavə tədbirlər və Azərbaycan Respublikası Prezidentinin 2016-cı il 20 oktyabr tarixli 1082 nömrəli Fərmanı ilə təsdiq edilmiş "ASAN Viza" sistemi haqqında Əsasnamə"də dəyişikliklər edilməsi barədə Azərbaycan Respublikasının 21 iyun 2017-ci il tarixli 1482 saylı Fərmanının icrasının təmin edilməsi çərçivəsində aparılan işlərin nəticəsidir.\n"ASAN Viza" sistemi Azərbaycan Respublikasının 2016-cı il 1 iyun tarixli 923 saylı "Elektron vizaların verilməsi prosedurunun sadələşdirilməsi və "ASAN Viza" sisteminin yaradılması haqqında" Fərmanı ilə yaradılıb. Sistem vasitəsilə əcnəbilər və vətəndaşlığı olmayan şəxslər elektron vizanı 3 addımla (müraciət et, ödəniş et və e-vizanı yüklə) və 3 iş günü ərzində əldə edə bilər. Elektron viza ölkədə qalma müddəti 30 günədək müəyyən edilən birgirişli sənəddir. Elektron vizalar yalnız siyahısı Azərbaycan Respublikasının Xarici İşlər Nazirliyi tərəfindən təsdiqlənən 94 ölkənin vətəndaşlarına və həmin ölkələrdə daimi yaşayan vətəndaşlığı olmayan şəxslərə rəsmiləşdirilir.\nHəmçinin "ASAN Viza" sistemi xarici vətəndaşlara qrup şəklində viza müraciətini təklif edir. Qrup müraciətləri minimum 2, maksimum isə 10 nəfər üçün nəzərdə tutulub. Qrup üzvləri üçün olunan müraciətdə bir elektron poçt ünvanı istifadə və bir ödəniş əməliyyatını etməklə bir neçə müraciət ərizəsi yaradıla bilər.\nQeyd edək ki, bu günə kimi "ASAN Viza" vasitəsilə 167.337 əcnəbi və vətəndaşlığı olmayan şəxsə elektron viza verilib.\nASAN Xidmət, elektron viza, "ASAN Viza"


10:00 16.04.2021 36\nAxar.az xəbər verir ki, Ağacəkmə layihəsi ilk olaraq Kürdəmir və Saatlı rayonlarında keçirilib. Adıçəkilən rayonlarda müvafiq olaraq 160 və 144 ağac əkilib. Tədbirdə Kapital Bank-ın əməkdaşları, “Qırmızı Ürəklər” Xeyriyyə Fondunun üzvləri, rayon ictimaiyyətinin nümayəndələri və könüllülər iştirak edib. Ağacəkmə aksiyası Azərbaycan Respublikası Ekologiya və Təbii Sərvətlər Nazirliyi və yerli İcra Hakimiyyəti orqanlarının dəstəyi ilə keçirilib.\nXəbərin mənbəyi: https://axar.az/news/toplum/552188.html


İranda masonluq simvolları » Bizim analoqumuz yoxdur!\nƏSAS SƏHİFƏ ► Gündəm ► İranda masonluq simvolları\nHər zaman Azərbaycana qarşı haqsız mövqe sərgiləyib, Azərbaycan dövlətini İsrailpərəst, sionist adlandıran İran İslam Respublikasının dövlət orqanlarında inanılmaz görüntülər var imiş.Etatist.com-un məlumatına görə, İranın paytaxtı Tehrandakı İran Hava Limanı binasının damında İsrail bayrağındakı Davud ulduzu olub. Tehranın iki hava limanından biri olan Mehrabad hava limanının 1979-cu ildəki İslam İnqilabından öncə, Şah Pəhləvi vaxtında yəhudilər tərəfindən inşa edildiyi bildirilir. Çox güman ki, bu ulduz da həmin vaxt oraya qoyulub. Lakin Davud ulduzu 2010-cu ilin sonlarında, dünya mətbuatında bu barədə xəbərlər yayımlandıqdan, İslam İnqlabından tam olaraq 31 il sonra oradan götürülüb.\n1979-cu ildən İranın radikal dini siyasətini dəstəkləməyən, xüsusi ilə Türk dövlətlərinə qarşı hər zaman "sionist" damğası vuraraq, ərazilərində pozuculuq fəaliyyətinə öz kəşfiyyat strukturları ilə dəstək verən İranda, İslam İnqilabından bu qədər zaman keçməsinə baxmayaraq bu işarənin nədən götürülmədiyi maraqlıdır. İranın xarici siyasətində bir sıra vurğu ilə üstündə durulacaq məqamlar var.\nMəsələn, İran İslam Respublikasının ətraf, həmsərhəd olan bütün dövlətlərlə münasibətlərinin gərgin olması və daimi olaraq onları "İsrailin agentləri" kimi ifşa etməsi artıq adi haldır. Maraqlıdır ki, sionizmin işarəsi olan Davud ulduzu nəyə görə inqilabdan 31 il sonra, bütün dünyanın diqqətini çəkdikdən sonra götürülüb?\nQeyd edək ki, hal-hazırda ulduzun olduğu yer boşdur. Bundan başqa İran İslam Respublikasının parlamentində də, adətən komplo nəzəriyyələrində masonluğun simvolu sayılan uçbucaq aydın şəkildə görünür. Üçbucağın İranın arxitekturası ilə nə əlaqəsi olduğu barəsindəki suallar cavabsız qalsa da, Azərbaycanı tez-tez "sionizmin köləsi" adlandıran İran, bu işarələrə nə aydınlıq gətirəcək?\nKürdcə mahnı oxuyan mügənni danışdı\nAnaloq.az - 23-02-2016, 13:24\nDiabetic And Taking Amoxicillin Was Ist Levitra Pde 5 Hemmer cialis 20mg for sale Lasix For Dog Without Prescription Pc100 Tadalis Sx Soft Cialis 20 Para Sirve


Hacıqabulda şadlıq saraylarında pozuntular aşkarlanıb | Report.az\nHacıqabulda şadlıq saraylarında pozuntular aşkarlanıb Hacıqabul Rayon Polis Şöbəsinin əməkdaşları rayon ərazisində toy mərasimlərinin keçirildiyi şadlıq saraylarında yoxlamalar aparıblar.\n19 İyul , 2021 09:08\nHacıqabul Rayon Polis Şöbəsinin əməkdaşları rayon ərazisində toy mərasimlərinin keçirildiyi şadlıq saraylarında yoxlamalar aparıblar.\nDaxili İşlər Nazirliyinin Mətbuat Xidmətinin Şirvan regional qrupundan "Report"a verilən məlumata görə, keçirilən tədbirlər zamanı rayonun Nəvahı kəndi ərazisində yerləşən "Şahsaray" şadlıq sarayında karantin rejimindən irəli gələn qayda və tələblərin pozulması halları müəyyən edilib.\nMəlum olub ki, obyektin icarədarı T.Əliyev təşkil edilən toy mərasimi ilə bağlı məlumatları “icaze.e-gov.az” portalında qeydiyyatdan keçirməyərək, məclisdə icazə verilən saydan artıq qonağın iştirak etməsini təşkil edib.\nYol verilən qayda pozuntusu ilə bağlı obyektlərin icarədarlarına və toy sahiblərinə ciddi xəbərdarlıq edilib, onların barəsində qanunvericiliyə uyğun müvafiq tədbirlər görülüb.


Konu: Fərrux R�stəmov\n100 Seviye: 60 Tecr�be: 49.493.386\nFərrux Abbas o�lu R�stəmov 1 yanvar 1961-ci ildə Qərbi Azərbaycan�n G�y�ə mahal�n�n Cil kəndində anadan olmu�dur.\n1978-ci ildə Cil kənd orta məktəbini əla qiymətlərlə ba�a vurmu�, həmin ildə V.�.Lenin ad�na (indiki N.Tusi ad�na ADPU) AP�-nin pedaqoji fak�ltəsinə qəbul olunmu�dur.\nTələbəlik illərində fak�ltə əla��lar �uras�n�n və tələbə elmi cəmiyyətinin sədri kimi fak�ltənin və institutun ictimai-pedaqoji həyat�nda fəal i�tirak etmi�, “Əla təhsilə g�rə”, “Əla təhsilə və ictimai i�ə g�rə” SSR� Ali və Orta �xtisas Təhsili Nazirliyinin, ��LKG�-nin d�� ni�anlar�, Azərbaycan Ali və Orta �xtisas Təhsili Nazirliyinin I-II dərəcəli diplomlar� (tələbə elmi tədqiqat i�inə g�rə), ��LKG�-nin və institut rektorlu�unun Fəxri Fərmanlar� ilə təltif olunmu�dur.\nTəhsil əla��s�, bacar�ql� tədqiqat�� və ictimaiyyət�i tələbə kimi təhsil illərində ən y�ksək təqa�d�nə-Lenin təda�d�nə layiq bilinmi�, Lenin təqa�d� ilə oxuyan ali məktəb tələbələrinin 1982-ci ilə Bak�da ke�irilən �mumittifaq konfrans�nda i�tirak (həm də ��x��) etmi�dir.\n1982-ci ildə institutu fərqlənmə diplomu ilə ba�a vurmu�, təyinatla Quba rayonunun Rəngidar kəndindəki səkkizillik məktəbdə 1982-1985-ci illərdə m�əllim və məktəb direktoru i�ləmi�dir.\nAz vaxt ərzində məktəbin maddi-texniki bazas�n� yax��la�d�rm��, məktəbi ixtisasl� kadrlarla təmin etmi�, kollektivdə i�g�zar m�hit yaratm��, �agirdlərin, m�əllimlərin və kənd əhalisinin sevimlisinə �evrilmi�dir. 1985-ci ildə elmi i�ə maraq onu yenidən V.�.Lenin ad�na AP�-yə gətirmi�, o, pedaqogikan�n nəzəriyyəsi və tarixi �zrə əyani aspiranturaya qəbul olunmu�dur.\n1985-1987-ci illərdə sovet ordusu s�ralar�nda Qazax�stan�n Leninski �əhərində xidmət etmi�dir.\nHərbi xidmətdən sonra aspirantura təhsilini davam etdirmi�, akademik H�seyn Əhmədovun elmi rəhbərliyi alt�nda “Azərbaycan sovet pedaqoji elminin inki�af� (1961-1981-ci illər)” m�vzusunda elmi axtar��lar�n� ba�a �atd�rm��, vaxt�ndan xeyli əvvəl,\n1989-cu ildə m�dafiə edərək pedaqoji elmlər namizədi, 2003-c� ildə “Azərbaycanda pedaqoji elmin inki�af yollar� (1920-1991-ci illər)” m�vzusunda doktorluq dissertasiyas� m�dafiə etmi�, pedaqoji elmlər doktoru alimlik dərəcəsi alm��d�r.\nNamizədlik dissertasiyas� akademik H�seyn Əhmədov, prof. X.Fətəliyev, prof. Y.Tal�bov, dos. Ə.Cəlilov və Moskval� alim pedaqoji elmlər namizədi T.�qnateva tərəfindən y�ksək qiymətləndirilmi�dir. N.Tusi ad�na ADPU-nin �mumi pedaqogika kafedras�n�n nəzdindəki\n“�agirdlərin pe�əy�n�m�” problem elmi laboratoriyas�nda ki�ik elmi i��i kimi fəaliyyətə ba�layan Prof. F.R�stəmov, az sonra kafedrada m�əllim kimi əmək fəaliyyətini davam etdirmi�dir.\nHal-haz�rda N.Tusi ad�na ADPU-nin �mumi pedaqogika kafedras�n�n professoru, “Dədə Qorqud” elmi-tədqiqat laboratoriyas�n�n “Pedaqogika, psixologiya, fəlsəfə” b�lməsinin rəhbəridir.\n1998-ci ildən həm də Bak� Q�zlar Universitetinin pedaqogika kafedras�n�n m�diri, Pedaqoji fak�ltəsinin dekan�d�r. 22 aprel 1998-ci ildə Beynəlxalq pedaqoji Akademiyan�n həqiqi �zv� (akademiki) se�ilmi�dir. N.Tusi ad�na ADPU-də fəaliyyət g�stərən �mumi pedaqogika, pedaqogika və təhsilin tarixi �zrə ixtisasla�d�r�lm�� Dissertasiya �uras�n�n sədr m�avinidir. �lk kitab�n� 1990-c� ildə nə�r etdirən F.R�stəmovun q�sa bir d�vr ərzində 26 monoqarfiya, kitab və kitab�an�n, 17 tədris proqram�n�, 200 elmi məqalə və tezisin, 250-ə qədər elmi-pedaqoji və publisistik yaz�n�n m�əllifidir.\nƏsərləri Bak�, Tbilisi, Moskva, �eboksari, Səmərqənd, Təbriz �əhərlərində nə�r olunmu�dur.\nAzərbaycan Jurnalistlər Birliyinin �zv�d�r. “Akademik Mehdizadə” və “Gənc alimlər” m�kafat� laureat�d�r. “Pedaqoji Universitet Xəbərləri” (Pedaqoji-psixoloji elmlər seriyas�) elmi-pedaqoji jurnal�n�n 24 say� onun redaktorlu�u ilə nə�r olunmu�dur. Prof. F.R�stəmov akademik H�seyn Əhmədovun əsərlərinin biblioqarfik g�stəricisinin (1996, 2001, 2006), həm də 5 cildlik “Se�ilmi� pedaqoji əsərləri”nin tərtib�ilərindən biridir.\n1.“Prof. H.Əhmədovun əsərlərinin izahl� biblioqrafiyas�” (1990), 120s.\n2.“Azərbaycanda pedaqoji elmin inki�af tarixindən” (1992), 112s.\n3.“G�n�uzad�lm�� qruplarda tərbiyə məsələləri” (A.�smay�lovla birlikdə) (1993), 130s.\n4.“M.V.Vidadinin, M.P.Vaqifin, Q.Zakirin təlim-tərbiyə haqq�nda fikirləri” (�.�sayevlə) (1994), 112s.\n5.“Azərbaycan pedaqoji biblioqarfiyas�: məktəb və pedaqogika tarixinə aid ədəbiyyat” (1995), 96s.\n6.“G�rkəmli pedaqogika tarix�isi Əyyub Ta��yev” (1996), 32 s.\n7.“Azərbaycanda pedaqogikan�n nəzəriyyəsi və tarixi �zrə tədris planlar�, proqramlar�, dərslik və dərs vəsaitlərinin haz�rlanmas� və təkmillə�dirilməsi tarixi” (1997), 26s.\n8.“Azərbaycanda pedaqoji terminalogiyan�n inki�af tarixindən” (1997), 108s.\n9.“Azərbaycanda pedaqoji elm: tə�əkk�l�, inki�af� və problemləri” (1998), 486s.\n10.“Pedaqogika kafedras�n�n tarixi: sələflər və xələflər” (1999), 136s.\n11.“Pedaqogika” Yeni kurs (Ə.Pa�ayevlə birlikdə), (2002), 512s.\n12.“�mumt�rk pedaqoji fikrində əxlaqi-mənəvi dəyərlər” (2002), 112s�\n13.“�ərqdə pedaqogika tarixi” I kitab, (2003), 256s.\n14.“Qərb pedaqogika tarixi”, II kitab (2003), 256s.\n15.“Yeni d�vr�n pedaqogika tarixi” III kitab, (2004) 320s.\n16.“Ən yeni d�vr�n pedaqogika tarixi”, IV kitab (2005) 204s.\n17.“Akademik H�seyn Əhmədov və onun yetirmələri” (2004), 248s.\n18.“Pedaqogika tarixi” (Xarici �lkələrdə təhsil və pedaqoji fikir tarixi) (2006), 752s.\n19.“Ali məktəb pedaqogikas�”, (2007), 435s.\n20.“Pedaqoji o�erklər: sələflərim və xələflərim” (2010), 342s. və s.\nferrux rustemov pedaqogika tarixi, ferrux rustemov, pedaqogika tarixi kitabi, pedaqogika kitabi yukle, pedaqogika kitabi, pedaqoji tecrube, pedaqogika tarixi kitabi yukle, ferrux rustemov pedaqogika, ferrux rustemov pedaqogika kitabi, pedaqogika tarixi kitabi Ferrux Rustemov, pedaqogika tarixi ferrux rustemov, pedaqogika ferrux rustemov, pedaqogika tarixi- f, pedaqogika tarixi pdf yukle, ferrux rustemov pedaqogika pdf, pedaqogika kitablari, pedaqogika tarixi pdf, adpu ferrux rustemov, pedaqoji fikir tarixi, pedaqogika kitab�, pedaqogika pdf, rustemov pedoqogikanin tarixi 2006, yeni kurs pedaqogika Ferrux Rustemov, ferrux r�st, pedaqogika tarixi kitablari, ferrux rustemovun kitabi, yeni dovr pedaqogika ferrux rustemov, ferrux rustemov en yeni dovr pedaqogika, ferrux rustemov pedaqogika yukle, yhs-ddc_bd, pedaqogika tarixi kitabi Ferrux, ferrux rustemov pedaqoji, ferrux r�stemov testleri, pedaqogika tarixi kitabi indir , pedaqogika tarixi yukl, ferrux rustemov pedaqoqika kitabi, pedaqogika tarixi kitabi.ferrux rustemov.baki.2010.pdf, ferrux rustemov pedoqogika kitabi, ferrux rustemov pedaqogika tarixi kitab yukle, F.Rustemov pedaqogika tar�x�, pedoqogika tarixi ferrux rustemovun yukle, ferrux rustemov pedaqogika tarixi 2010, pedaqogikaya aid testler, ADPUFERRUX, F.Rustemov pedaqogika tarixi kitabi\nWEZ Format +1. �uan Saat: 17:38.


Prezİdent İlham Əlİyev: “İkİncİ ermənİ dövlətİnİn yaradılması İdeyası təhlükəlİ və xəstə məntİqdİr”\n“Bu gün 26 ildir müstəqil dövlət kimi yaşayan Azərbaycan ayaqda möhkəm dayanır. Əlbəttə ki, bizim əsas problemimiz Ermənistan-Azərbaycan, Dağlıq Qarabağmünaqişəsidir. Bildiyiniz kimi, Ermənistan beynəlxalq birlik tərəfindən tanınan torpaqlarımızın 20 faizini 20 ildən çoxdur ki, işğal edib. Bu torpaqlardan bir milyondan çox vətəndaş qovulub, qaçqın və məcburi köçkün vəziyyətinə düşüb. Xalqımıza qarşı etnik təmizləmə siyasəti aparılıb. Ermənilər qanlı cinayət – Xocalı soyqırımını törədiblər. Erməni quldurları tərəfindən 600-dən çox günahsız, dinc insan, onların arasında 100-dən çox qadın, 60-dan çox uşaq qətlə yetirilib. Xocalı soyqırımını 10-dan çox ölkə artıq soyqırımı kimi tanıyıb”.\nAPA-nın məlumatına görə, bunu Azərbaycan prezidenti İlham Əliyev“2017 - İslam Həmrəyliyi İli: Dinlər və mədəniyyətlərarası dialoq” mövzusunda beynəlxalq konfransda çıxışı zamanı deyib.\nBMT-nin münaqişə ilə bağlı dörd qətnamə qəbul etdiyini xatırladan dövlət başçısı bilidirib ki, bu qətnamələrə əsasən erməni silahlı qüvvələri işğal edilmiş torpaqlardan dərhal və qeyd-şərtsiz geri çəkilməlidir: “Ancaq bu qətnamələr kağızda qalıb. Bu qətnamələri qəbul edənlər bu məsələyə biganə qalırlar. Ermənistan da bundan istifadə edərək öz işğalçı siyasətini davam etdirir. İşğal edilmiş torpaqlarımızda bütün binalar dağıdılıb. Bizim tarixi, dini abidələrimiz, məscidlərimiz ermənilər tərəfindən dağıdılıb. Bu dağılmış məscidlərin fotoşəkilləri indi internetdə kifayət qədər dərc edilib, bunu hər bir insan görə bilər. Bütün infrastruktur dağıdılıb. ATƏT işğal edilmiş torpaqlara iki dəfə faktaraşdırıcı missiya göndərib. O missiyalar dediyim mənzərə ilə üzləşiblər və öz məruzələrində bunu əks etdiriblər”.\nPrezident qeyd edib ki, Qarabağ münaqişəsi ilə bağlı Azərbaycan dövlətinin mövqeyi beynəlxalq hüquqa tam əsaslanır: “İlk növbədə, Dağlıq Qarabağ Azərbaycanın əzəli torpağıdır, tarixi torpağıdır, digər tərəfdən, beynəlxalq hüquq baxımından Azərbaycanın ayrılmaz hissəsidir. Bütün dünya Dağlıq Qarabağı Azərbaycanın ayrılmaz hissəsi kimi tanıyır. Belə olan halda münaqişə yalnız və yalnız beynəlxalq hüququn norma və prinsipləri əsasında öz həllini tapmalıdır, BMT Təhlükəsizlik Şurasının qətnamələri, - bu sənədlərdən daha üstün sənəd dünyada yoxdur, - tam icra edilməlidir və ölkəmizin ərazi bütövlüyü bərpa olunmalıdır. Azərbaycan dövləti və Azərbaycan xalqı öz torpağında ikinci erməni dövlətinin yaradılmasına heç vaxt imkan verməyəcək. O ki qaldı, xalqların öz müqəddəratını təyin etməsi məsələsinə, bu məsələ ölkələrin ərazi bütövlüyü çərçivəsində öz həllini tapa bilər. Qeyd etdiyim kimi, dünyanın əksər ölkələri çoxmillətli, çoxkonfessiyalı ölkələrdir. Ermənistan xalqı öz müqəddəratını təyin edib, onların öz dövlətləri var. İkinci erməni dövlətinin tarixi Azərbaycan torpaqlarında yaradılmasına Azərbaycan heç vaxt imkan verməyəcək. Bu, əslində çox zərərli, təhlükəli və xəstə bir məntiqdir. Ermənilər bir çox ölkələrdə yaşayırlar. İndi əgər onlar yaşadıqları bütün ölkələrdə Azərbaycandakı kimi öz müqəddəratını təyin etmək arzusuna düşərlərsə və aqressiv separatizmə əl atarlarsa, onda baxarıq o ölkələrin siyasəti necə olacaq”.


Dağlıq Qarabağ işğaldan azad edildikdən sonra Azərbaycanda misli görünməmiş bir vətənpərvərlik yüksəlişi başlayıb.\nTurkustan.info Musavat.com-a istinadla xəbər verir ki, bunu rusiyalı jurnalist Maksim Şevçenko deyib.\nOnun sözlərinə görə, Azərbaycan sakinləri birlik və yekdillik hiss edir ki, bunu da bir millətin yenidən doğuşu adlandırmaq olar: “İnanılmaz vətənpərvərlik coşğusu. Bir tərəfdən orada ölənlər çox idi, digər tərəfdən qələbə əldə olunduğu üçün mən bir millətin doğuşu adlandırıla biləcək situasiyaya düşmüşdüm. Hər millətin özünü vahid bir subyekt kimi hiss eləməsi üçün keçməli olduğu iki məqam var: onlardan biri ümummilli faciədir (bu faciə 1992-ci ildə Qarabağ oldu), digəri isə ümumi qələbədir. Bu, yalnız etnik əhali üçün deyil, həm də ruslar, yəhudilər və s. – bütün azərbaycanlılar üçün izah ediləbilməz bir hissdir. Çoxları ilə danışdım, hamıda hansısa inanılmaz bir olayın yaşandığı hissiyyatı var idi. Bununla belə, qələbə göydən düşməmişdi, onu haqq eləmişdilər, onu qazanmışdılar. Açıq deyim, mənə yalnız həsəd aparmaq qalırdı”.\nAnalitikin fikrincə, Azərbaycanda rus sülhməramlılarına münasibət bütövlükdə müsbətdir:\n“Azərbaycan sakinləri başa düşürlər ki, onlar gəlməsəydi, bölgədə daha çox sayda qurbanlar olardı. Azərbaycan müharibəni tam qələbə ilə başa vura bilərdi və tərəfləri ayırmağa ehtiyac da qalmazdı. Ermənilər savaşda sarsıdıcı hərbi məğlubiyyətə uğradılar. Sadəcə sarsıdıcı. Problem ondadır ki, əgər Azərbaycan məsələni sona çatdırsaydı, erməni tərəfdən əlavə on minlərlə erməni öldürüləcək və minlərləsi də əsir olacaqdı. O zaman indi ortaya çıxan qarşılıqlı əməkdaşlıq üçün fürsət qalmazdı. Qurbanların sayı məsələsində elə bir hədd var ki, o həddi keçməz olmaz. 40 min mülki şəxs Kəlbəcərlə Şuşa arasındakı buz “qazanı”nda qalmışdı. Heç kim onların qidasının qeydinə qalmaz, insani bir fəlakət yaşanardı. Düşünürəm ki, ona görə də Azərbaycan Prezidenti İlham Əliyev rus sülhməramlılarının ora gəlişini alqışladı. Bu qüvvələr oradakı əhali üçün məsuliyyəti öz üzərlərinə götürdülər. Və bu bizə dinc formata keçməyə imkan verdi”.\nJurnalist həmçinin nəqliyyat dəhlizinin açılmasının Rusiyaya da xeyir gətirəcəyinə inanır:\n“Azərbaycanın İranla sərhəddə azad etdiyi cənub əyalətlərindən keçən bu nəqliyyat dəhlizi Putin üçün sadəcə, qurtuluşdur. Ona görə ki, bu, İpək Yolunun tamamlanması deməkdir, yalnızca Azərbaycan ərazisindən keçən bir dəmiryolu yox”.\nEkspertin fikrincə, Azərbaycanda Ermənistandan tərəfdən revanşla bağlı narahatlıq yoxdur.\n“Bunun əvəzində Dağlıq Qarabağda qala biləcək erməni radikalları tərəfindən törədilə biləcəyi gerçək bir terror hücumu təhlükəsi var. Erməni qüvvələrinin məğlubiyyəti o qədər total xarakterlidir ki, qarşı tərəfin revanşı ilə bağlı bir əndişə yoxdur. Onlar (azərbaycanlılar –red.) terrorizmdən ehtiyat edirlər”, – Şevçenko sonda vurğulayıb.\n8 Mart 2021 18:48\n8 Mart 2021 18:43\n8 Mart 2021 18:26\n8 Mart 2021 18:22


Soçidə üçtərəfli görüş keçirildi – VİDEO - Günün Səsi Soçidə üçtərəfli görüş keçirildi - Günün Səsi\nSoçidə üçtərəfli görüş keçirildi – VİDEO\nGununsesi.info xəbər verir ki, görüşdə çıxış edən Rusiya Prezidenti Vladimir Putin dedi:\nMənə belə gəlir ki, sizin indicə dedikləriniz – həm Azərbaycan Prezidenti tərəfindən, həm də Ermənistanın baş naziri tərəfindən deyilənlər, əslində, çox vacibdir. Vəziyyətin normallaşdırılmasının inkişafında, vəziyyətin müsbət həllinin inkişafında hər iki tərəfin marağı var. Siz indicə kommunikasiyalar barədə, kommunikasiyaların açılması barədə xatırlatdınız. İlham Heydər oğlu da bu barədə danışıb. Bu məsələdə hamı maraqlıdır. O cümlədən Rusiya da. Mən onu nəzərdə tuturam ki, biz bütün yaxın ölkələr, – biz qonşuyuq, biz böyük əmtəə dövriyyəsinə malikik, – hamımız bu məsələdə maraqlıyıq. Birincisi də, ikincisi də, biz yenə də o barədə razılığa gəlirik ki, yaxın vaxtlarda sərhədlərin demarkasiyası və delimitasiyası üzrə işləri, əvvəlcə delimitasiya, daha sonra demarkasiya işlərini sahmana salaq. Əlbəttə, biz bu barədə də bu gün danışacağıq. Baxmayaraq ki, məsələnin mürəkkəb olması aydındır. O, hələ Sovet İttifaqından qalıb. Orada dəqiq sərhədlər olmayıb. Lakin bütün bunlar barədə danışmaq imkanı var. Həmkarlarımla razıyam ki, nə qədər çox əlaqə, o cümlədən birbaşa əlaqələr olarsa, daha yaxşıdır. Birbaşa ikitərəfli əlaqələr ümumiyyətlə prioritetdir. Mən bilirəm ki, yaxın vaxtlarda sizin Brüsseldə görüşünüz nəzərdə tutulub. Siz oraya getməyə və orada görüş keçirməyə razılıq vermisiniz. Biz bunu da alqışlayırıq. Nə qədər birbaşa ünsiyyət olarsa, bir o qədər yaxşıdır. Mən bu yaxınlarda bu barədə Avropa İttifaqı Şurasının Prezidenti cənab Mişellə də danışmışam. O, sizi gözləyir. Ümidvaram ki, biz irəliyə doğru hansısa addım atacağıq. Bundan sonrakı addımları digər platformalarda da atmaq mümkün olacaq. Bir daha təkrar edirəm, tərəfdaşlarımızın bu dialoqa cəlb edilməsini biz yalnız alqışlayırıq. Əsas odur ki, bu dialoq faydalı olsun. Çox sağ olun.\nPrevious İlham Əliyevin Soçiyə səfəri başa çatdı\nNext Putin açıqladı: İlin sonuna kimi Azərbaycan və Ermənistan…


Gaming “PlayStation 5 Slim” konsolunun buraxılış tarixi bəlli oldu\n"PlayStation 5" oyun qurğusunun yeni versiyası 2023-cü ildə buraxılacaq.\n13.03.2021 | 1279\nBu barədə Çinin "MyDrivers" nəşrinin məlumatında deyilir.\nGent.az xəbər verir ki, şirkətin planlarından məlumatlı olan blogerin sözlərinə görə, "Sony" gələcəkdə yeni nəsil konsolun sadələşdirilmiş versiyasını buraxmaq niyyətindədir. "PlayStation 5 Slim" adlanacaq qurğu orijinalla müqayisədə daha kiçik qabaritləri, azaldılmış məhsuldarlığı və ucuzluğu ilə fərqlənəcək.\nMəlumata görə, "PS5 Slim" konsolunun istehsalına 2023-cü ildə başlanılacaq. O vaxtadək korporasiya oyun qurğusu üçün 5 nanometrlik texnoloji proses əsasında hazırlanan və "TSMC" şirkəti tərəfindən tədarük ediləcək çip yaratmağı planlaşdırır. Şayiələrə görə, "Sony" və Tayvanın yarımkeçirici məhsullar istehsalçısı arasında əməkdaşlıq haqqında saziş imzalanıb. Bununla yanaşı, konsolun buraxılış müddəti dəyişə bilər.\nMənbələr qeyd edib ki, yeni qurğunun əsas xüsusiyyətlərindən biri kiçildilmiş qabaritlər olacaq. Bu, əksər "PlayStation 5" sahiblərinin qurğunun qabaritlərinin böyük olması, bu səbəbdən onu mənzildə yerləşdirərkən problemlərin yaranmasından şikayətlənməsi ilə izah olunur.\n"Sony" şirkəti əvvəllər də qabaqcıl oyun qurğularının müxtəlif versiyalarını buraxıb. Məsələn, 2016-cı ildə – "PS4" buraxıldıqdan 3 il sonra şirkət "PlayStation 4 Slim" və "4 Pro" qurğularını təqdim edib. 2009-cu ildə isə korporasiya "PS3" konsolunun buraxılışından üç il sonra "PlayStation 3 Slim" qurğusunu nümayiş etdirib.(ictnews.az)


“Paşinyan oğlunu hərbi xidmətə göndərməklə onu narkomanlardan qurtarmaq istəyib” - Elman Nəsirov - Hürriyyət\nEv Siyasət “Paşinyan oğlunu hərbi xidmətə göndərməklə onu narkomanlardan qurtarmaq istəyib” – Elman Nəsirov\n“Paşinyan oğlunu hərbi xidmətə göndərməklə onu narkomanlardan qurtarmaq istəyib” – Elman Nəsirov\n23:24 - 19 Sentyabr, 2020\n“Halbuki bunun özü qanunazidd addım idi. Erməni vətəndaşının işğaldakı ərazilərdə hərbi xidmət etməsi onu göstərdi ki, Ermənistan bu münaqişədə birbaşa iştirakçıdır. Eyni zamanda bu, beynəlxalq hüquq normalarının pozulması idi. İndi məlum olur ki, əslində Paşinyan oğlunu hərbi xidmətə göndərməklə onu narkoman dostlarının cəngindən qurtarmaq istəyib. Amma yenə də Paşinyanın oğlu Aşot öz ampulasındadır. Natamam bir ailə və bu ailənin hakimiyyətdə olması, iqtidarını gücləndirmək iddiaları ermənistan xalqı üçün çox böyük müsibətlərə yol açır. Belə situasiyalardan yayınmaq üçün işğalçı ölkənin baş naziri cəbhədə hərbi təxribatlara əl ata bilər”. \_\_Teleqraf\nƏvvəlki məqaləAzərbaycanın bu rayonunda postlar quruldu — SƏBƏB\nNövbəti məqalədə“Azərbaycan Republikasının Qarabağ bölgəsinin işğalı müvəqqətidir” – Deputat


Ölkəyə gətirilən toxumlara dövlət nəzarəti yoxdur – Kənd Təsərrüfatı Nazirliyi niyə “dişsiz” qalıb?\nÖlkəyə gətirilən toxumlara dövlət nəzarəti yoxdur –Kənd Təsərrüfatı Nazirliyi niyə “dişsiz” qalıb?\nÖlkəyə xaricdən idxal olunan toxumlara dövlət nəzarətində anlaşılmaz vəziyyət mövcuddur.\nAzpost.info bildirir ki, Kənd Təsərrüfatı Nazirliyi yanında yaradılmış Aqrar Xidmətlər Agentliyi ölkəyə idxal olunan toxumların sortluq və səpin keyfiyyətlərini təsdiq edən uyğunluq sertifikatındakı göstəricilərin müvafiq olmasına nəzarəti həyata keçirmir.\nHalbuki Aqrar Xidmətlər Agentliyi dövlət üçün çox mühüm və strateji sahə sayılan seleksiya nailiyyətləri (bitki sortları) və toxumçuluq sahələrində dövlət nəzarətini həyata keçirən qurumdur.\nHesablama Palatasının 2021-ci il üçün Hesabatında Kənd Təsərrüfatı Nazirliyi yanında Aqrar-Kredit və İnkişaf Agentliyinin həyata keçirdiyi “kənd təsərrüfatının rəqabət qabiliyyətinin gücləndirilməsi” layihəsinin auditi ilə bağlı maraqlı məqamlar yer alıb.\nHesabatda bildirilir ki, layihə çərçivəsində həyata keçirilən tədbirlər toxum sektorunun inkişafına əhəmiyyətli dərəcədə təsir etməyib.\nBəs burada problem nədədir?\nHesabatdan belə məlum olur ki, Aqrar Xidmətlər Agentliyi ölkəyə idxal olunan toxumların sortluq və səpin keyfiyyətlərini təsdiq edən uyğunluq sertifikatındakı göstəricilərin müvafiq olmasına nəzarəti həyata keçirmir.\n2015-ci ildə qəbul edilmiş “Sahibkarlıq sahəsində aparılan yoxlamaların dayandırılması haqqında” Qanun buna imkan vermir.\nAgentlik Qanunun 2.1 maddəsində aparılmasına icazə verilən yoxlama növləri arasında toxumçuluq sahəsinin göstərilməməsini rəhbər tutan ölkəyə idxal olunan toxumların sortluq və səpin keyfiyyətlərini təsdiq edən uyğunluq sertifikatlarındakı göstəricilərinin müvafiq olmasına nəzarəti həyata keçirmir.\nPrezident İlham Əliyevin “Aqrar sahədə idarəetmənin təkmilləşdirilməsi ilə bağlı əlavə tədbirlər haqqında” 2019-cu il 14 yanvar tarixli 467 nömrəli Fərmanı ilə aqrar sahədə göstərilən dövlət xidmətlərinin optimallaşdırılması və səmərəliliyinin artırılması üçün Kənd Təsərrüfatı Nazirliyi yanında Aqrar Xidmətlər Agentliyi yaradılıb.\nAgentliyin “Əsasnamə”ndə qanunla müəyyən edilmiş tələblərə uyğun gəlməyən və keyfiyyət sənədləri olmayan toxumları və əkin materiallarını çıxdaş etmək və onların toxumluq məqsədilə satışının qarşısını almaq vəzifə olaraq müəyyənləşdirilib.\nMəşhur filmdə deyildiyi kimi “bəs toxumlar?” Ona necə nəzarət olunur?\nKənd Təsərrüfatı Nazirliyinin İctimaiyyətlə əlaqələr və informasiya təminatı şöbəsindən bu ilin fevralında AZƏRTAC-a rəsmi açıqlamasında bildirilib ki, ötən il Dövlət Toxum Fondu tərəfindən ölkəmizə 340 ton elit buğda toxumu idxal olunub. Fermer və təsərrüfat sahibləri tərəfindən alınan buğda toxumları ölkənin müxtəlif regionlarında əkilib.\nBelə çıxır, gömrükdən keçən 340 ton toxumun keyfiyyətli olub -olmadığı naməlum qalıb?\nDeməli, Aqrar Xidmətlər Agentliyi bu toxumlara sertifikat verməyib?\nHazırda dünyanın müxtəlif ölkələrində kənd təsərrüfatı məhsullarına ciddi ziyan vurmaq potensialına malik bitki mənşəli viruslar yayılır. Virusun yayılmasının əsas mənbəyi yoluxmuş toxumlardır.\nQida Təhlükəsizliyi Agentliyinin yaydığı açıqlamalarda isə belə məlum olur ki, gömrük rəsmiləşdirilməsindən keçərək idxal olunmuş toxumlara AQTA nəzarət edir.\nAQTA-nın sədr müavini Balarəhim Quliyev KİV-ə açıqlamasında deyib ki, ölkədə bitki viruslarının yayılımasının əsas səbəbi idxal olunan toxumlardır. Sədr müavini deyib ki, AQTA ölkəyə rəsmi yollarla, gömrük nəzarətindən keçən toxumları yoxlayır, labarator müayinə aparılır və ondan sonra həmin toxumların istifadəsinə icazə verilir.\nKənd Təsərrüfatı Nazirinin müavini İlhamə Qədimovanın mediaya açıqlamasında isə deyib ki, Aqrar Xidmətlər Agentliyi yalnız ölkənin toxumçuluq təsərrüfatları tərəfindən istehsal edilən toxumların sertifikatlaşdırılmasını həyata keçirir və səpin keyfiyyətlərinin etibarlığını təsdiqləyir.\nLakin tədarük edilmiş, idxal olunmuş, mənşəyi bilinməyən və sertifikatlaşdırılmadan satılmış toxumlar barədə məlumatları Aqrar Xidmətlər Agentliyi əldə edə bilmir.\nNazir müavini həmçinin bildirib ki, Kənd Təsərrüfatı Nazirliyi “Sahibkarlıq sahəsində aparılan yoxlamaların dayandırılması haqqında Qanuna bununla bağlı dəyişiklik edilməsi üçün təkliflər hazırlanaraq baxılması üçün aidiyyəti dövlət orqanlarına təqdim olunsa da layihənin razılaşdırılması mümkün olmayıb.\nAydın olmur: Əgər Aqrar Xidmətlər Agentliyi idxal olunan toxumların keyfiyyətinə nəzarət etmək hüququ yoxdursa, o zaman AQTA gömrükdən keçmiş toxumları necə yoxlayır? Dövlət reyestrini necə aparır?\nDigər tərəfdən AQTA-nın Əsasnaməsində göstərilir ki, bu qurum gömrük orqanları ilə birlikdə dövlət sərhədinin buraxılış məntəqələrindən keçirilmiş yüklər (mallar, məhsullar) üzərində baytarlıq, fitosanitar və qida təhlükəsizliyi nəzarəti ilə bağlı tədbirləri həyata keçirmək hüququ var.\nBurada toxum idxalının nəzərdə tutulub-tutulmadığı aydın olmur.\nBu məsələ sanki “paralel qurum” effekti yaradır: Məlum deyil ki, bu “ikihakimiyyətlikdir”, yoxsa adı çəkilən Qanunun törətdiyi boşluğun fəsadları?\nKeyfiyyətsiz toxumların ölkəyə daxil olması son nəticədə istehlakçı hüquqlarının pozulmasına, aşağı məhsuldarlığa, nəticə isə iqtisadi səmərəyə təsir edir.


22:52 14-10-2020 50\nTəbii ehtiyatlarla zəngin olmayan, məhdud enerji qaynaqlarına malik Ermənistanda daxili enerji mənbələri enerji tələbatının cəmi 30-35 faizini təmin edir. Enerji mənbələri əsasən Rusiya, İran və Avropa ölkələrindən idxal olunur. Bu zaman isə Ermənistanın enerji sektorunun qarşısında üç əsas problem meydana çıxır: daim yaranan təchizat boşluğunun həlli, enerji təchizatı etibarlığının qorunması, tariflərin daima əlçatan olaraq saxlanılması.\nYenixeber.org: İqtisadi İslahatların Təhlili və Kommunikasiya Mərkəzinin bu barədə şərhinə (İİTKM) istinadla xəbər verir ki, Ermənistanda ümumi enerji təchizatının 57 faizi təbii qaz, 20 faizi nüvə yanacağı, 11 faizi bərpa olunan enerji mənbələri, 10 faizi neft və 2 faizi kömür və digər mənbələr hesabına həyata keçirilir. Ölkədə təsdiqlənən neft və ya təbii qaz ehtiyatları yoxdur və ölkə idxaldan asılıdır (ümumi enerji təchizatının 65-70 faizi). Neft və neft məhsulları əsasən Gürcüstan, İran, Rusiya və bəzi Avropa ölkələrindən idxal olunur. Təbii qaz Rusiyadan Gürcüstan ərazisindən tranzit keçən boru kəməri ilə və elektrik enerjisi əvəzinə barter müqaviləsi əsasında İrandan idxal olunur. Eyni zamanda, nüvə yanacağının da Ermənistan üçün əsas təchizatçısı Rusiyadır.\nErmənistanda elektrik enerjisi istehsalı əsasən 3 mənbə hesabına həyata keçirilir: 1) stansiyanın il ərzində işləmə müddətinə və nüvə yanacağının idxal səviyyəsinə uyğun olaraq elektrik enerjisi tələbatının 25-50 faizini istehsal edən Metsamor atom elektrik stansiyası; 2) yağıntıların səviyyəsindən asılı olaraq ölkənin ehtiyaclarının təxminən 20-40 faizini təchiz edən hidroelektrik stansiyalar; 3) qalan hissəsi təbii qazla işləyən istilik elektrik stansiyalarıdır. 2019-cu ildə Ermənistanda istehsal olunan elektrik enerjisinin həcmi 7.3 milyard kVts olub. Onun da 27.8 faizi nüvə elektrik stansiyasında, 39.9 faizi istilik elektrik stansiyalarında, 32.2 faizi SES-lər də daxil olmaqla bərpa olunan enerji mənbələri hesabına və 0.1 faizi isə digər mənbələr hesabına istehsal olunub. İstehsal olunan elektrik enerjisinin 6.2 milyard kVts-ı ölkə daxilində istehlak olunub, 0.2 milyard kVts elektrik enerjisi idxal edilib və 1.3 milyard kVts-ı ixrac olub.\nƏsas sərhədyanı qonşu ölkələrlə (Azərbaycan və Türkiyə) siyasi münasibətlərin gərgin olması nəticəsində enerji şəbəkələrinin sinxronlaşdırılmaması, Azərbaycan və Türkiyə bazarlarının Ermənistan üçün bağlı olması ölkənin elektrik enerjisi ixracına ciddi mənfi təsir göstərir.\nÖlkənin əsas elektrik istehsalı müəssisəsi olan Metsamor stansiyası təkcə Ermənistan üçün deyil bütün region üçün təhlükəli hesab olunur və istismardan çıxarması ilə əlaqədar Ermənistana beynəlxalq təzyiqlər mövcuddur. Bununla belə, Ermənistan hökuməti bu stansiyanın bağlamaq istəmir və stansiyanın istismar müddətinin 2028-ci ilə qədər uzadılması məqsədilə tələb olunan təxminən 300 milyon ABŞ dolları vəsaiti Rusiya krediti hesabına maliyyələşdiriləcəkdir. Lakin ölkədə elektrik enerjisinə olan tələbatın illik 2-3 faiz artacağını nəzərə alaraq, Metsamor stansiyasının əvəzlənməsi ilə bağlı təzyiqlərin artması enerji sabitliyi baxımından ölkənin qarşısında duran ciddi bir problem olaraq qalır. Ermənistan isə öz növbəsində Rusiyadan daha çox qaz idxal etməmək üçün region üçün ekoloji təhdid hesab olunan Metsamor stansiyasının fəaliyyətinin davam etdirməsinə üstünlük verir.\nTəbii qaz ölkənin enerji sektorunda yüksək paya malikdir. Ölkənin daxili bazarında təbii qazın nəqli, saxlanması, paylanması və satışı ilə bağlı bütün xidmətlər Rusiyanın Qazprom şirkətinin 100 faiz törəmə müəssisə olan “Qazprom Armenia” tərəfindən göstərilir. 2014-cü ilin yanvarından etibarən bu şirkət Ermənistan hökumətinin nəzarətində olan son 20 faizlik payı satın alaraq ölkədə vahid qaz təchizatçısına çevrilib. Ermənistanın elektrik enerjisinə olan tələbatının 2019-cu il üzrə təxminən 40 faizini təmin edən istilik elektrik stansiyaları təbii qazla işləyir və bu da Ermənistanı idxal olunan Rus qazından asılı vəziyyətə gətirir.\nErmənistana qaz təchizatı əsasən 2 boru kəməri vasitəsilə həyata keçirilir: İran-Ermənistan qaz kəməri və Rusiya-Gürcüstan-Ermənistan boru kəməri. İran-Ermənistan qaz kəməri Ermənistanın qaza olan tələbatını (illik 2.3-2.5 milyard kubmetr) təxminən 2 qatı həcmində ölkəni qaz ilə təmin etmək gücünə malikdir. İstifadəyə verildi ilk illərdə İran təbii qazı ilə Ermənistan elektrik enerjisi barter olunurdu. Lakin ölkənin qaz təchizatının Rusiya şirkətinin inhisarına keçməsi İran qazına olan marağı azaldıb.\nErmənistan üçün Rusiya qazı tarixən güzəştli şərtlərlə satılıb və 2014-2019-cu illər ərzində qazın 1000 kub metrinin orta qiyməti 165 ABŞ dolları səviyyəsində olub. Bu isə Rusiyanın Avropaya satdığı qazdan təxminən 50 faiz daha ucuz qiymətdir. Yaranan fərq isə Rusiya hökuməti tərəfindən subsidiyalaşdırılıb. Eyni zamanda, Rusiya-Gürcüstan-Ermənistan boru kəməri ilə Ermənistana idxal olunan qaza görə Ermənistan Gürcüstana Ermənistana çatmalı olan qazın təxminən 10 faizi həcmində tranzit haqqı ödəyir ki, bu da Rusiyanın Ermənistana güzəştli şərtlərlə satdığı qazın həcmini artırmaqla qaz satışı ilə əlaqədar itkilərini daha da çoxaltmış olur.\n2020-ci ildən etibarən koronovirus pandemiyasının genişlənməsi nəticəsində qlobal iqtisadiyyatda tələbin kəskin azalması təbii qaz tariflərinə də təsirsiz ötüşməyib. Belə ki, ilin 1-cü rübündən etibarən qaz tarifləri kəskin ucuzlaşıb və Rusiyanın Avropaya satdığı təbii qazın qiyməti hər 1000 kub metr üçün 65-87 ABŞ dolları səviyyəsində dəyişıb ki, bu da Ermənistana satılan qazın dəyərindən 2-2.5 dəfə aşağı qiymət olub. Belə olan halda Ermənistan daha ucuz qaz əldə etmək üçün İranla danışıqlara başlanılması və ya Rusiya ilə tariflərin yenidən nəzərdən keçirilməsi məsələsini qaldırıb. Bu isə Ermənistanın enerji təchizatında və təhlükəsizliyində daima xüsusi rol oynayan Rusiyaya Ermənistan tərəfindən vurulan zərbə olardı.\nÜmumilikdə Ermənistanda kommunal sektorun inhisarlaşması, xarici bazarlara çıxış imkanlarının məhdud olması ölkədə kommunal xidmətlərin tariflərinin yüksək olması ilə nəticələnib. Qeyd olunan faktor isə özünü istehlak səbətində əks etdirib və kommunal xidmətlərin istehlak səbətində payı son illər ortalama olaraq 17-20 faizlik səviyyədə olub.\nTəhlil göstərir ki, hər bir ölkə üçün iqtisadi təhlükəsizliyin əsas komponenti olan enerji təhlükəsizliyi Ermənistanda təmin edilməyib;\nErmənistanın enerji təhlükəsizliyi bütün region üçün ekoloji təhdid sayılan Metsamor stansiyası üzərində qurulub. Metsamor stansiyasının əvəzlənməsi nəticəsində yaranacaq enerji defisitinin qısa müddətdə təmin olunması yalnız istilik elektrik stansiyalarının hesabına mümkündür. Ermənistan isə stansiyanın istismar müddətini uzatmaqla Rusiyadan daha çox qaz almaq və qazdan asıllılığını daha da artırmaq istəmir.\nÖlkənin tez-tez dəyişən xarici siyasət kursu beynəlxalq səviyyədə Ermənistana dair etibarsız tərəfdaş imici formalaşıb və bu da enerji təhlükəsizliyi məsələsini daim sual altında saxlayır. Ermənistanın sərgilədiyi sürüşkən siyası mövqe və təcavüz siyasəti ölkəni mühüm regional və qlobal enerji layihələrindən kənarda qoyub və Ermənistan coğrafi baxımdan əlverişli tranzit imkanlarından məhrum olub.


18/08/2019 [17:27] - Cəmiyyət (158)\nYeni tədris ilinin başlamasına bir aydan da az vaxt qalıb. Ali məktəblərə yeni qəbul olunan tələbələrin qeydiyyatının başlanması ilə kirayə mənzil bazarında canlanma yaranıb. Daha çox köhnə tikililərdə mənzillərin qiyməti artıb.\nÜstəlik, tələbatın çox olması nəticəsində ev tapmaq çətinləşib. Yeni dərs ilinin başlaması hər il olduğu kimi bu il də kirayə mənzil bazarını canlandırıb.\nBakının bütün rayonlarında, xüsusilə də metrostansiyalara və ali məktəblərə yaxın yerləşən ərazilərdə evlərin qiymətində arım var.\nAli məktəbə qəbul olub rayonlardan paytaxta oxumağa gələn tələbələrin sözlərinə görə, normal şəraiti olan evlərin qiyməti yüksəkdir.\nRieltorlar isə deyib ki, artım daha çox ali məktəblərin yerləşdiyi ərazilərdə, metroya yaxın və şəhərin mərkəzi hissələrində olan evlərdə müşahidə olunur. May və iyın aylarında 200-250-manata təklif edilən evlərin qiyməti indi 350-400 manata qədər bahalaşıb.\nQeyd edək ki, tələbatın çox olmasına baxmayaraq kirayə verməyə ev də tapılmır.\nƏmlak eksperti Nüsrət İbrahimov deyib ki, 5 il əvvəllə müqayisədə kirayə mənzil təklifində 2 dəfəyə qədər azlma var. Buna səbəb paytaxtın bir sıra rayonlarında pilot layihə çərçivəsində köhnə binaların sökülməsidir.\nEkspert bildirib ki, sentyabr ayının sonuna kimi kirayə mənzil bazarında qiymətlər belə qalacaq. Daha sonra yenidən qiymətlərin düşməsi ehtimalı var.


“Roma” üçün təhlükə - texniki məğlubiyyət\nİtaliya A seriyasının I turunun “Verona” - “Roma” oyununun nəticəsi ləğv edilə bilər.\nApasport.az saytının məlumatına görə, romalılar 0:0 hesabı ilə başa çatan matçda texniki məğlubiyyət almaq təhlükəsi ilə üzləşib.\nBuna səbəb meydana sifariş olunmayan futbolçunun çıxmasıdır. Start heyətində yer alan qvineyalı Amadu Diavara “Roma”nın gənclərdən ibarət komandasında sifariş olunsa da, adı əsas heyətə daxil edilməyib.\nƏsasnaməyə görə paytaxt klubuna texniki məğlubiyyət verilməlidir. Oxşar hadisə 4 il öncə də yaşanıb. Həmin vaxt “Peskara” ilə görüşdə “Sassuolo” xətaya yol verib. Lakin futbolçunun adının əsas deyil, gənclər komandasının heyətinə daxil edilməsinin texniki səhv olması da mümkündür.\nQeyd edək ki, 23 yaşlı Diavara 2019-cu ildə “Napoli”dən “Roma”ya keçib. O, ötən mövsüm əsas komandada 31 oyuna 1 qol vurub.\nVerona Roma Amadu Diavara


Naxçıvan TV - Muxtar respublikada 6 ayda 133 milyon manatlıq kənd təsərrüfatı məhsulu istehsal olunub\nMuxtar respublikada 2019-cu ilin yanvar-iyun aylarında bir il öncəyə nisbətən 2,8 faiz çox, yəni 133 milyon 451 min 200 manatlıq kənd təsərrüfatı məhsulu istehsal olunub.\nNaxçıvan Muxtar Respublikası Dövlət Statistika Komitəsindən NUHÇIXAN-a bildirilib ki, 2019-cu ilin yanvar-iyun aylarında muxtar respublikada diri çəkidə 12 min 361,5 ton ət, 49 min 431,1 ton süd istehsal olunub ki, bu da 2018-ci ilin müvafiq dövrü ilə müqayisədə 1,8 və 1,7 faiz çoxdur.\n2019-cu ilin məhsulu üçün muxtar respublikada 62 min 970 hektar sahədə əkin aparılıb ki, bu da 2018-ci ilin məhsulu üçün əkilmiş sahədən 1035 hektar çoxdur.\nMuxtar respublikada taxılçılıq strateji əhəmiyyətə malik istiqamət kimi diqqətdə saxlanılıb və 2019-cu ilin məhsulu üçün 33308 hektar sahədə taxıl əkilib ki, bunun da 31 min 667 hektarı payızlıq, 1641 hektarı isə yazlıq taxıldır. Taxıl zəmilərinin 24 min 729 hektarında buğda, 8 min 579 hektarında isə arpa əkilib. Bir il öncəyə nisbətən taxıl əkini sahəsi 825 hektar artıb. Hazırda taxıl zəmilərindən məhsul tədarükü davam etdirilir.\nTələbata uyğun olaraq kartofçuluğun inkişafında müsbət dinamika saxlanılıb və 2019-cu ildə 3228 hektar sahədə kartof əkini aparılıb ki, bu da 2018-ci ildə əkilmiş sahədən 13 hektar çoxdur.\n2019-cu ildə muxtar respublikada tütünçülüyün inkişafı üçün də tədbirlər görülüb. Şərur, Babək və Kəngərli rayonlarında, ümumilikdə, 50,5 hektar sahədə tütün əkini aparılıb ki, bu da bir il öncəki göstəricidən 9 hektar çoxdur.\nÜzümçülüyün inkişafı məqsədilə yerli resurslardan istifadə olunmaqla üzüm bağlarının salınması davam etdirilib.\nMuxtar respublikada əhalini təzə və keyfiyyətli ərzaq məhsulları ilə təmin etmək məqsədilə Şərur rayonunda bir soyuducu anbar genişləndirilib, Babək rayonunda bir, Şərur rayonunda iki soyuducu anbarın yaradılması, iki soyuducu anbarın genişləndirilməsi hazırda davam etdirilir. Bundan əlavə, Babək rayonunda bir istixana təsərrüfatı yaradılıb, Şərur və Ordubad rayonlarının hər birində bir istixana təsərrüfatının yaradılması davam etdirilir.\nMəhsul istehsalçılarının kənd təsərrüfatı maşın və mexanizmləri ilə təchizatı davamlı olaraq yaxşılaşdırılır. “Naxçıvan Aqrolizinq” Açıq Səhmdar Cəmiyyətinin xətti ilə 309-u 2019-cu ilin yanvar-iyun aylarında olmaqla, cəmi 2684 müxtəlif təyinatlı kənd təsərrüfatı texnikası və texnoloji avadanlıq alınaraq muxtar respublikaya gətirilib. 2019-cu ilin ilk altı ayında 172 ədəd müxtəlif təyinatlı kənd təsərrüfatı texnikası və texnoloji avadanlıq lizinq yolu ilə icarəyə verilib, 2 ədədi nağd yolla satılıb. Bu dövrdə məhsul istehsalçıları 7079,2 ton mineral gübrə ilə təmin olunub.\nKənd təsərrüfatının əsas sahələrindən olan heyvandarlığın inkişafı cari ilin ilk altı ayında da diqqətdə saxlanılıb, 5 heyvandarlıq təsərrüfatı yaradılıb, 1 heyvandarlıq təsərrüfatı genişləndirilib. Hazırda 4 heyvandarlıq təsərrüfatının yaradılması davam etdirilir. Ümumilikdə, bank və kredit təşkilatları tərəfindən bu sahəyə cari ilin yanvar-iyun aylarında 4 milyon 60 min 100 manat kredit verilib ki, bu da bir il öncəki göstəricidən 59,7 faiz çoxdur.\n2019-cu ilin ilk altı ayında heyvandarlıq təsərrüfatlarında 6750 baş inək, düyə və camış süni yolla mayalandırılıb, əvvəlki dövrdə mayalandırılmış inək, düyə və camışlardan 5095 baş sağlam bala alınıb. 1 iyul 2019-cu il tarixə muxtar respublikanın bütün təsərrüfat kateqoriyalarında qaramalın sayı 124 min 240 baş, qoyun və keçilərin sayı 783 min 516 baş olub ki, bu da 1 iyul 2018-ci il tarixə olan göstəriciləri 1,8 və 1,9 faiz üstələyib.\nÖlkənin əksər iqtisadi rayonlarında qaramalın, qoyun və keçilərin sayında bir il öncəyə nisbətən azalma olduğu halda, muxtar respublikada qeydə alınan artım templəri bu sahədə həyata keçirilən tədbirlərin effektivliyini göstərir.\nMuxtar respublikada arıçılığın inkişafının stimullaşdırılması, kiçik biznesin dəstəklənməsi və kənd yerlərində məşğulluğun təmin edilməsi üzrə də mühüm tədbirlər həyata keçirilir. 2019-cu ilin ilk altı ayında bu sahədə müvafiq tədbirlər görülüb, 4 arıçılıq təsərrüfatının yaradılması və 2 arıçılıq təsərrüfatının genişləndirilməsi davam etdirilib. Təsərrüfat subyektlərinə cari ilin yanvar-iyun aylarında 241 min 100 manat kredit verilib ki, bu da 2018-ci ilin müvafiq dövrü ilə müqayisədə 23,8 faiz çoxdur.\nCari ilin ilk altı ayında kənd təsərrüfatı sahəsi ilə məşğul olan təsərrüfat subyektlərinə, ümumilikdə, 5 milyon 83 min manat kreditin verilməsi təmin olunub ki, bu da bir il öncəki göstəricidən 66,7 faiz çoxdur.\nEtibarlı ərzaq təminatı sisteminin yaradılması ixrac potensialını artırıb, 2019-cu ilin ilk yarım ilində muxtar respublikadan 40 milyon 358 min 700 ABŞ dolları dəyərində kənd təsərrüfatı, o cümlədən meyvə və tərəvəz məhsulları ixrac olunub.\nBu dövrdə meliorasiya-irriqasiya sistemlərinin yeniləşdirilməsi diqqət mərkəzində saxlanılmış, Kəngərli rayonunun Yurdçu kəndi ərazisində 59,4 hektar sahədə qapalı suvarma şəbəkəsinin tikintisi başa çatdırılıb. Yurdçu kəndi ərazisində 76 və Şahbuz rayonunun Türkeş kəndi ərazisində 300 hektar sahədə qapalı suvarma şəbəkələrinin tikintisi davam etdirilir.


Bazar rəhbərliyi dayanacağı zəbt etdi: Polisin müdaxiləsi gecikmədi - FOTOLAR - Azinforum.az İnformasiya Portalı\nAna səhifə / Media / Bazar rəhbərliyi dayanacağı zəbt etdi: Polisin müdaxiləsi gecikmədi – FOTOLAR\nBazar rəhbərliyi dayanacağı zəbt etdi: Polisin müdaxiləsi gecikmədi – FOTOLAR\nBakıda bazar rəhbərliyi ilə avtobus sürücüləri arasında yaranan dayanacaq davasına polis müdaxilə edib. Avtobus dayanacağının zəbt edilməsindən sonra sürücülər yaranmış vəziyyətdən narazı qalaraq, Daxili İşlər Nazirliyinin “102” qaynar xəttinə müraciət ediblər. Polis əməkdaşlarının müdaxiləsindən sonra yaranmış problem aradan qaldırılıb.\nMusavat.com-un məlumatına görə, Sabunçu rayonundakı Sabunçu bazarında həftə sonları baş tutan “rus bazarı”nda son bir neçə aydır ki, özbaşınalıq hökm sürürdü. Belə ki, bazar rəhbərliyi həftə sonları daha çox qazanc əldə etmək üçün bazara aid olan ərazidən əlavə yol kənarlarında, səkilərdə, hətta avtobus dayanacaqlarında belə, satıcılara alış-veriş etməyə şərait yaratmışdı. Bunun qarşılığında ciblərini dolduran bazar rəhbərliyi Sabunçu bazarı ərazisində böyük narazılıq yaratmışdı.\nUzun müddət davam edən narazılıq 40 saylı marşrut avtobuslarının aid olduğu “Transqeyt” MMC tərəfindən “102” qaynar xəttinə edilən müraciət ilə öz həllini tapıb. Əraziyə Sabunçu rayon Polis İdarəsinin Post-Patrul Xidmətinin əməkdaşları cəlb edilb.\nÖncəki FHN Şəkidəki vəziyyətlə bağlı məlumat yaydı – 35 nəfər təxliyyə edilib\nNövbəti 2 manatlıq ölüm və ya spirtli içkidən zəhərlənmə halları niyə artıb? – ARAŞDIRMA


Azərbaycan jurnalistləri 2016-cı ildə - JuHİ ilə yekun vurdu\nJurnalistlərin Həmkarlar İttifaqı (JuHİ) Azərbaycan jurnalistlərinin 2016-cı ildə sosial durumlarının öyrənilməsi üzrə sorğunu yekunlaşdırıb. JuHİ sədri Müşfiq Ələsgərli bildirib ki, təşkilatın keçirdiyi sorğuya ictimai rəyə təsir imkanları və stabil dövriliyi ilə seçilən 20 ümumrespublika yayımlı qəzet, 6 informasiya agentliyi, 15 xəbər portalı, həmçinin 6 həftəlik qəzet, 4 televiziya redaksiysının əməkdaşları cəlb ediliblər (ümumilikdə 51 redaksiya əhatə olunub).\n- Jurnalistlərə qarşı fiziki təzyiq halları qeydə alınıb. 2016-ci ildə bir sıra KİV təmsilçiləri peşə fəaliyyətlərini yerinə yetirərkən müxtəlif şəxslər tərəfindən fiziki hücuma məruz qalmış, əmək alətləri yararsız hala salınmış, hədələnmişlər. Bu da jurnalistlərin təhlükəsizliyi ilə bağlı tədbirlərin artırılması zərurətini ortaya çıxarıb.


Əjdər Ol: “Deyəsən, işi olmayanlar\ndeyil, içi olmayanlar darıxır”\n“İNSAN DAXİLƏN O QƏDƏR ZƏNGİN, O QƏDƏR MƏŞĞUL OLMALIDI Kİ, DARIXMAQ YADINA DÜŞMƏSİN”\nNasir və şair Əjdər Ol ilə söhbət\n- Sən düz eləmirsən axı, Feyziyyə.\n- Niyə, Əjdər müəllim?\n- Dənizi sevməyən adamlar da var, onlarla da dəniz sahilində söhbət edirsən.\n- Heç bu haqda düşünməmişdim. Siz heç onu demirsiniz ki, müsahiblərim bir yana, özüm də dənizi sevmirəm.\n- Şəhərdə doğulanlar adətən dənizi sevir...\n- Mən şəhərdə doğulmamışam.\n- Belə de. Bilmirdim. Adətən, bölgələrdə doğulanlar dağa, meşəyə bağlı olur...\n- Məndə də dağa-meşəyə qarşı qəribə bir sevgi var, hərçənd onları belə son illər görməyə başlamışam. Uzun illərdi dənizi niyə sevmədiyimin səbəbini tapa bilmirdim. Suallara cavab tapmaq gözəldi.\n- Ümumiyyətlə, kim hansı coğrafi ərazidə doğulursa oranın təbiətinə uyğun məkanlara mehr salır. Mən səhraları sevirəm. Dənizi də sevirəm, dəniz də su səhrasıdı.\n- Hə, su səhrası...\n- Heç vaxt darıxmamışam.\nƏjdər müəllimin bu sözü insanın beynində qəribə assosiasiya yaradır. Bu həm də bir mesajdı bizə və ətrafımızda dolaşan darıxanlar ordusuna. Yadıma düşür ki, son illər ümumiyyətlə, darıxmağı yadırğamışam və bir dəfə “darıxmaq üçün darıxmışam” deyəndə, yanımdakılar gülmüşdü.\n- İnsan daxilən o qədər zəngin, o qədər məşğul olmalıdı ki, darıxmaq yadına düşməsin. Əslində görüşünə getməli, ziyarət etməli adamlar həmişə var. Amma mən tək olmağa daha çox ehtiyac duyuram, daha çox düşünmək, xatırlamaq üçün. Deyəsən, işi olmayanlar deyil, içi olmayanlar darıxır.\nƏdəbi mühitdə Əjdər Olun portret hekayələrini oxumayan yoxdu. Son vaxtlar “525-ci qəzet”də çapdan çıxan “Eynək” hekayəsinin mərhum şair-rəssam Adil Mirseyid haqqında yazıldığını çox sonralar bildim və hadisənin nə dərəcədə doğru olub-olmadığı ilə maraqlandım. Əjdər müəllim hər şeyi olduğu kimi yazdığını deyir:\n- Mənim portret yazılarım ədəbi mühitimiz üçün yeni olduğundan, əvvəllər onlara öyrəşə bilmirdilər. Bizdə Sovet dövründən qalan təqdimetmə qaydaları hələ də yaşadığından, bizim yazıçılar bu çərçivədən kənara çıxmırdılar. Adamları ya müsbət təqdim edib tərifləyirdilər, ya da “tənqid atəşinə” tutub yazıb biabır edirdilər. Axı insan səhvləri və qüsurları, yaxşı və dözülməz cəhətləri ilə birdi, bütövdü. Buna görə portret yazıları çətinliklə qəbul olunurdu. Amma sonra maraqla qarşılanmağa başlandı, indi isə hamısını izləyirlər ki, görsünlər bu dəfə kimin haqqında nə yazmışam. Portret yazılara qədər imzam daha çox şeirlərlə tanınırdı. Bir məşhur şair dedi ki, sənin şeirlərini portretlərindən sonra oxumuşam. Ədəbiyyat tarixində belə hadisələr çox olur, məsələn, bir yazı səni çox məşhur edir, sonra nə qədər yazsan da, ona çata bilmirsən. Bir dəfə Arif Məlikov dedi ki, mən “Məhəbbət əfsanəsi”ndən də gözəl əsərlər yazmışam, amma o daha məşhurdu. Hemenquey kimi yazıçını “Qoca və dəniz” əsərinə qədər Amerika ədəbi mühiti və oxucusu o qədər də ciddi qəbul etmirdi.\nBu vaxt yoldan keçən orta yaşlı bir kişi bizi çəkən fotoqrafdan fotoların neçəyə başa gəldiyini soruşur. Əjdər müəllim fotoqrafın əvəzinə:\n“Bu fotoqraf çəkdiyini satmır, qəzetə verir” deyincə adam başını bulayıb gedir. Həlim zarafat söhbətimizə mane olmur, fikrimizi yayındırmır.\n- Məsələn, Nüsrət Kəsəmənlinin başqa şeirləri onun “Getmək istəyirsən bəhanəsiz get!” şeirinin haləsində hərlənir. Yaxud da, Əli Kərimin çox güclü şeirləri olsa da, “Qaytar ana borcunu” şeiri onun digər şeirlərinin üstündə dominantlıq edir. Hər şair də ədəbi mühitdən kənarda tanına, oxuna bilmir. Ələkbər Salahzadəni ədəbi mühitdə çox sevirlər, tanıyırlar. Amma onu fərqli mühitlərdə təqdim etmək çətin olur.\nGünün şüası dənizdə romantika adına heç nə qoymamışdı. Əgər qonağı sən dəvət etmisənsə, deməli harda olmağından asılı olmayaraq ev sahibisən və bütün məsuliyyət sənin üzərindədi. Narahat olmağa başladım. Mütləq bir kölgəliyə çəkilmək lazım idi.\n- Bir dəfə Çarli Çaplini yamsılamaqla bağlı müsabiqə elan edirlər, Çaplin özü də qrimlənib bu müsahibəyə qoşulur. Nəticələr elan olunanda Çarli Çaplin ikinci yerə çıxır. Yəni son zamanlar portret yazılarının stilində qələmini sınamaq istəyənlərin olduğunu müşahidə edirəm.\nBulvardakı çay evlərinin birində əyləşirik. Söhbətimiz hələ çəkəcəkdi. Əjdər müəllim aparıcılıq etdiyi verilişlərin dayandırmağından danışır. Səbəb kimi vaxt məhdudiyyətini göstərir. Televiziyadakı fəaliyyəti ilə bağlı xeyli maraqlı məqamlara toxunur. Məsələn, mən bilmirdim ki, Əjdər müəllim verilişlərini özü montaj edirmiş. Onu niyə başqalarına həvalə etmədiyinin səbəbini də açıqlayır:\n- Montaj eləmək yüksək mədəniyyətdi. Mənim digər montajçılardan fərqim odur ki, Azərbaycan ədəbiyyatını çox yaxşı bilirəm. Dəvət etdiyim yazıçıların bütün əsərlərini oxumuşam. Montajçı qonaqları tanımır. Bilmir, kimin hansı güclü, zəif cəhəti var, filan fikri niyə deyib. Aparıcı var, verilişə dəvət etdiyi yazıçının kitabını yarım saat əvvəl vərəqləyir. Mənsə onun kitabını xatırlamaq üçün bəzi səhifələrə göz ata bilərəm.\nQonağım ədəbiyyatı sistemli öyrənməyindən danışır. Deyir, məsələn, Əbdürrəhim bəy Haqverdiyevi oxuyanda əvvəlcə onun bütün əsərlərini, sonra isə onun haqqında yazılan kitabları və məqalələri oxuyub. Bütün Azərbaycan ədəbiyyatını bu qayda ilə öyrənib. Söhbətin bu yerində Əjdər müəllim çəkiliş zamanı başına gələn əhvalatlardan danışır:\n- Bir dəfə verilişə gənc şair dostları çağırmışdım. Onların arasında istedadlı şair Salam Sarvan da var idi. Deyəsən, axşam məclisdə olmuşdu, bir qədər xumar idi, gözümə yarıyuxulu kimi dəyirdi. Veriliş başlayanda yatdı, arada oyanıb söhbətə qoşulsa da, müdaxiləsi yersiz alınırdı. Onu nə ayılda bilmirdim, nə də çəkilişi saxlamaq istəmirdim. Çəkiliş yekunlaşdı. Tamaşaçılarla sağollaşdım və azca fasilədən sonra dedim ki, hörmətli tamaşaçılar, bununla da verilişimiz sona çatır. Bizim dostumuz Salam bu verilişdə iştirak edirdi. Veriliş boyu yatdı. Salama sözüm odur ki, verilişimiz onun üzünə həmişə açıqdı. Haçan istəsə, bizim verilişdə yatmağa gələ bilər. Sağ olun, salamat qalın. Dostlar gülüşdülər. Təbii ki, montajda həmin hissəni çıxartmışdım.\nƏjdər müəllim, bayaq dənizi sevdiyini demişdi. Sevib-sevmədiyi başqa şeylər haqqında isə bir azdan danışacaq:\n- Mən muzeylərdə olmağı çox sevirəm. Dünyanın bir çox məşhur muzeylərində olmuşam. Bir dəfə Böyük Britaniyadakı Viktoriya və Albert muzeyində Şeyx Səfi xalçasına baxmaq istəyirdim. Onu xüsusi bir otaqda özü də şüşə çərçivədə nümayiş elətdirirlər. Dedilər ki, həmin otaqda restavrasiya işləri getdiyindən otağa girmək qadağandı. Qızım ingiliscə yaxşı bilir, ona dedim, muzeyin əməkdaşlarına izah eləsin ki, mən xalça mütəxəssisiyəm və Bakıdan məhz bu muzeydəki xalçaya baxmağa gəlmişəm. Administrasiyadan bildirdilər ki, yalnız fasilə zamanı, fəhlələr otaqdan çıxandan sonra xalçaya baxmağa izn verilə bilər. Beləcə, mən o nadir xalçanı görmək imkanı qazandım.\nƏjdər müəllimdən bizim muzeylərin vəziyyətinin onu qane edib-etmədiyini soruşanda, əslində, eksponatların zəngin olub-olmamasından daha çox, onların qorunmasının, muzeylərimizdəki şəraitin nə dərəcədə qənaətbəxş olduğunu nəzərdə tuturdum. Hələ, paytaxtın mərkəzindəki muzeylərin yalnız göz görünən yerlərinə əl gəzdirilməsini, gözdən-könüldən uzaq otaqlarının da diqqət tələb etdiyini demirəm. Amma söhbəti uzatmaq fikrindən daşınıram:\n- Muzey hər bir ölkənin dövlətçilik tarixinin ifadəsidi. Muzeyi yaradan dövlətlərdi, onu xalq yaratmır. Bizim muzeylər də sovetlər dönəmində yaranıb. Təbii ki, eksponatlarımız Luvrun, Topqapının, Metropolitenin eksponatları qədər zəngin ola bilməz. Çünki onlar imperiya mərkəzi sayılır. Bizdə isə muzeylər Sovet dövrünün incəsənətinin, rəssamlığının, heykəltəraşlığının və tapılan tarixi materialların hesabına xeyli zəngindi. Doğrudu, bizim muzeylərdə Avropa incəsənəti ilə bağlı eksponatlar azdı. Fransalılar Misiri zəbt etdiyi zaman oradan gətirdikləri qənimətlərlə muzeylərini zənginləşdirib. Britaniya muzeyində olanda bu sözləri eşitdim, deyirdilər ki, muzey ingilislərindi, amma orda ingilislərə aid heç nə yoxdu. Luvrda mumyalanmış firon və onun on iki ailə üzvü var. Amma Qahirə muzeyində onların sayı otuz səkkizdi.\nMumyalanmış cəsədlər xüsusi otaqda saxlanılır, çoxları qorxudan ora girə bilmir. Adama elə gəlir ki, onlar yatıblar. Lap elə indiki insanlara oxşayırlar, bəzisi keçəldi, bəzisinin burnu donqardı, bəzisi yaraşıqlıdı.\nBəzisinin boyu qısa, bəzisininki uzundu. Bəzilərinin üzündəki sarğılar sıradan çıxıb, üzləri tamamilə görünür.\nÇayımız gəlir. Qısa fasilədə Əjdər müəllim tez-tələsik gələn zənglərə cavab verir. Narahat görünür. Deyəsən, kiminləsə görüşməlidi, xahiş edir ki, gözləsin. Sonra yenə başqa bir zəngə cavab verir, kiməsə hansısa işlə bağlı istiqamət verir. Amma söhbətə fasilə verməmişik.\nƏjdər müəllimin inişil yeni vəzifəyə təyin olunması xəbərini saytların birindən oxumuşdum. Bir nəfər xəbərin altından şərh yazmışdı ki, əlimdə əlac olsaydı, bütün vəzifələrə şairləri təyin edərdim. Amma yəqin ki, hər şair də uzun müddət tutduğu kürsüdə qala bilməz:\n- Mən o qədər də yumşaq adam deyiləm. Müəyyən məqamlarda olduqca sərt, prinsipial oluram. İdarəçilik məsələsində prinsiplərə olduqca sadiqəm. Sürətli düşünmək, qərar vermək hər adamın işi deyil. İnsanlarla ünsiyyət qurmaq, ümumi vəziyyəti idarə etmək də bir bacarıqdı. Fərqi yoxdu, o vəziyyətdə neçə nəfər iştirak edir; bir, yüz, yaxud minlərlə... Söhbət vəziyyəti idarə etməkdən gedir və həmin an hökm verənsən, yəni, vəziyyət sənin hökmündədi. Kim ki, vəziyyəti, qarşı tərəfi idarə edə bilmir, demək həmin adamda idarəçilik qabiliyyəti yoxdu. Mənə hərdən zəng edirlər ki, yanınıza gəlmək istəyirik. Deyirəm, hesab elə ki, yanımdasan, sözünü telefonda de. Çünki yanımda olanda sənə hansı cavabı verəcəyəmsə, elə telefonda da həmin cavabı eşidəcəksən. Düzdü deyirlər ki, üz-üzdən utanır, amma mənim qəribə xasiyyətim var, o şeyi ki, eləyə bilmirəm, dərhal düzünü deyirəm. Adam var ki, uzadır, deyir baxarıq, gələn həftə bir zəng elə, filan. Mən heç vaxt belə eləmirəm.\nƏjdər müəllim istirahət etməyindən söz açanda, bulvar tünlük olur deyə, bura gəlməyi çox da sevmədiyini bildirir. Amma deyir, idmanla məşğul olmasa da hər gün axşam piyada gəzir. Bəs görəsən yazmağa necə vaxt ayırır?\n- Yayda az yazıram. Amma sentyabrdan başlayaraq maya qədər hər gün saat altıda, yeddiyə işləmiş oyanıb yazmağa başlayıram. Son illər axşamlar yazmıram. Yazmağa başladımsa, deməli gecəni yatmayacam. O da mənim iş rejimimə, əsəblərimə təsir edir. Ümuyyətlə, yazıçılarımıza səhər yazmağı məsləhət görürəm. Səhər yazılan yazıda o qədər də hissiyyata qapılmısan. İnsan hissiyyata qapılanda bəzən mətndə həqiqətləri təhrif edir. Səhərin yazıları daha duru olur. Həm də gecə yazan yazıçı gərək heç yerdə işləməsin. Ümumiyyətlə, təbiət etibarı ilə səhəri sevirəm. Uşaqlıqdan obaşdan yola çıxmağın dəlisiyəm.\nƏjdər müəllim dillə bağlı xeyli narahatlıq keçirdiyini bildirir. Deyir, bir də görürsən hansısa aktyor məzəli bir ifadə işlədir, düşür adamların ağzına. Qulağı deşən ifadələri tez-tez işlətmək düz deyil. Deyir, Azərbaycan dili beyninin içində, dilinin altında olmalıdı. Deyir:\n- Dil şüurla bağlı məsələdi. Kim yaxşı danışırsa, o aydın düşünür. Ola bilməz ki, aydın düşünən adam, bir müddətdən sonra aydın danışa bilməsin. Dolaşıq danışan adamlar, elə dolaşıq düşünənlərdi. İstəyirlər ki, nəyisə danışsınlar, amma danışıb qurtara bilmirlər. Bütün bunlara rəğmən insan öz dilini yaxşı bilməlidi. Azərbaycan dilində səlis danışmaq üçün hər cür imkan var. Qulağı deşən ifadələri mətndə çox işlətməyə gərək yoxdu. Məsələn, o gün Seyran Səxavətin jurnalda bir yazısını oxuyurdum. Orda tez-tez “səbbim alındı” ifadəsini işlənir. Bu sözləri mətndə dönə-dönə işlətmək oxucunu yorur. Oxucunu sözə tamarzı qoymaq lazımdı. O fikirləşməlidi ki, filan söz mətndə bir də nə zaman işlənəcək? Söz doğurmağı bacarmaqdan ötrü Azərbaycan dilini yaxşı bilmək lazımdı. Dili bilmək xüsusi bir sevgidi. Yeni uğurlu söz eşidəndə az qala qanad açıram. Azərbaycan dilində bütün yerli və gəlmə sözlərin mənasını bilirəm. Təbii ki, burda mənim ərəb və fars dillərinə bələdliyimin də rolu var. Azərbaycan dilində fellər və saylar son dərəcədə təmizdi, başqa dillərdən qatqı yoxdu. Amma sifətlərdə, isimlərdə fars və ərəb sözləri yetərincədir. Bəzən isə ərəbcə vasitəsilə başqa dillərdən keçən sözlər var. Maraqlıdır ki, bəzən bizim sözlər farscaya keçib sonra fars sözü kimi dilimizə qayıdıb. Sözlərin haradan gəldiyini bilmək lazımdı. Bir dəfə dostum “örs-qars olmaq” ifadəsinin hardan qaynaqlandığını soruşdu. İnsanların münasibəti korlananda deyirlər adətən bu ifadəni. Birdən yadıma Qarsda baş verən rus-türk müharibəsi düşdü. “Rus” sözü zamanla “örs” kimi səslənərək nəticədə “örs-qars” kimi dillərə düşüb.\nMüsahibim deyir söz enerji daşıyıcısıdır, hərəkətvericidi. Sözlər kitablarda yatıbdı. Oxumağa açdığın an hərəkətə gəlirlər. Sözlər diriləndə onların qarşısında durmaq lazımdı, onlarla ehtiyatlı davranmaq gərəkdir. Kitablar sənə müdriklik də, sevgi də təlqin edə bilərlər, ümidsizlik də. Bu arada Əjdər müəllimə daha bir zəng gəlir. Söhbətə qayıdanda isə Əjdər müəllim son vaxtlar dostları ilə görüşməyə imkan tapmadığını deyir:\n- Məclisdə uzun-uzadı otura bilmirəm. Bu yaxınlarda bir xarici səfərdəydim. Nahar fasiləsi zamanı təqdimat olan yerə boşqablarda yemək gətirdilər. İyirmi dəqiqə ərzində yeməyimizi yedik, söhbətimizə davam etdik. Yeməkdən ötrü restorana getmək üçün bir saat yol get, sonra üç, dörd saat restoranda vaxt itir, yenidən bir saat da geriyə qayıtmağa vaxt ayır. Saatlarla hardasa yeyib-içmək mənim üçün böyük məşəqqətdi. Ancaq sadə məclislərdə, bir çay süfrəsi arxasında söhbət etməkdən zövq alıram.\nSəlim Babullaoğlu, Rəşad Məcid, Ramiz Qusarçaylı, Xoca Xalid, Rüstəm Behrudi, Vaqif Bəhmənli, Ramiz Rövşən, rejissor Bəhman Osmanov, aktyor Ağalar Bayramov yaxın dostlarımdı, vaxt olan kimi mütləq görüşürük.\nƏjdər müəllim deyir ki, ədəbi mühitdən kənarda olan dostları çox azdı:\n- Kim deyirsə, dostluq maddiyyat məsələsidi, yalan deyir. Dostluq mənəvi məsələdi. Qalanları sadəcə iş yoldaşları, tanışlar ola bilər.\nSoruşuram ki, Əjdər müəllim, indi ədəbi mühitdə dedi-qodu çox dəbdədi. Həmişəmi belə olub, ya bu da keçid dövrünün fəsadlarıdı?\n- İş olmayan yerdə dedi-qodu həmişə var. Çox iş görmüş adamların həyatında heç vaxt dedi-qodu ola bilməz. Mən inanmıram ki, Anar müəllim, Fikrət Qoca, Afaq Məsud, yaxud, Musa Yaqub, Vaqif Yusifli, Paşa Qəlbinur, Əli Əmirli, Tofiq Nurəli, kiminsə dedi-qodusu ilə məşğul ola. Amma deyim ki, bunun yaxşı tərəfi də var, ha... Bəzi adamlar bu işlə məşğul olanda stress atırlar, yüngülləşir, ürəkləri soyuyur. Deməli, bir gün yazıçılar Yazıçılar Birliyində İslam Səfərlinin otağında yığışırlar, ordan-burdan danışırlar, yəni dedi-qodu edirlər. Uzun-uzadı söhbətdən sonra danışmağa söz qalmır, axırda İslam Səfərli zarafatla dostlarına deyir ki, biriniz getsəydiniz dalınca danışardıq. Bir dəfə də Süleyman Rüstəm İslam Səfərlinin otağından çıxanda otaq yiyəsinə deyir ki, birinci sən çıx. İslam Səfərli tutulur, deyir, axı bu mənim otağımdı. Süleyman Rüstəm də qayıdır ki, nə olsun sənin otağındı, mən birinci çıxsam, mənim dalımca danışacaqsan axı.\nGülüşürük. Əjdər müəllimin məzəli əhvalatları gözəl nəql eləməsi var. Elə bilirsən hadisəni indicə görməkdən gəlirsən. Söhbətimiz yekunlaşmaq üzrə idi. Qonağım da tələsirdi. Havanın istisindən də narazı deyildi, vaxtın azlığından da, söhbətdən razı qalıb-qalmadığı isə yəqin yazı qəzetdə boy göstərəndən sonra bilinəcək:\n- Adam var, ağzını açan kimi gileylənməyə başlayır. Bir balaca gün çıxan kimi deyir, istidi. Yel əsən kimi, başlayır ki, görürsən də necə küləkdi? Deyirəm, axı küləyin vıyıltısı məndə gözəl hisslər oyadır, mən onun musiqisindən zövq alıram. Deyir, hər şeyə şairanə baxırsan. Cavab verirəm ki, noolar, bir dəfə də sən aləmə şairanə bax də. Bir nəfər gileylənirdi ki, dünyada dost yoxdu. Dedim, sən ona görə belə düşünürsən ki, özün dost deyilsən. Adamları sevmirsən deyə, hamı gözünə düşmən görünür. Deyəndə ki, dünyada yaxşı adam yoxdu, çaşıb qalıram. Mən o qədər yaxşı adamlara rast gəlmişəm ki, axı onlar çoxdu. Bəlkə onların hamısı mənə rast gəliblər? Bəlkə bu, mənim adamlara münasibətimin əksidi. Biz insanlarda özümüzü sınayırıq. Hər bir insan bizim güzgümüzdü. Mən öz xarakterimi sizdə sınayıram, siz məndə.\nDoğrudu, bədxah adamlar da var. İnsanları sevməyən adam bədbəxt adamdı. Necə olur, Azərbaycanı sevə bilirsən, onun insanlarını sevmirsən? Torpağı sevməyə nə var ki? Sənə mane olmur. Ağacları, çiçəkləri sevməyə nə var ki? Çünki sənə rəqib deyillər. Səmanı sevməyə nə var ki? Günəş sənə təmənnasız xidmət edir. Amma bir adam mənafeyinə toxunan kimi üzün əyilir.\n525-ci qəzet.- 2015.- 4 iyul.- S.16-17.


Poloçularımız rusları darmadağın edib finala çıxdı - Olimpiya Idman NövləriOlimpiya Idman Növləri\n15 sentyabr 2019 / 10:27 Baxış sayı: 228\n7-ci arena polo üzrə dünya kubokunun 2-ci günü də “Elite Horse & Polo Club Baku” üçün uğurlu keçib. Allsport.az saytı xəbər verir ki, bizimkilər Rusiyanın “Planernaya Polo Club Moscow” komandasını 21:1 üstələyiblər.\nMeydan sahiblərindən ən çox fərqlənən Elçin Camallı (8) olub. Digər 4 qolu Tərlan Qurbanəliyev vurub. Bu qələbə sayəsində paytaxt klubu finalına vəsiqə qazanıb.\nQeyd edək ki, ilk gündə komandamız “Evviva Polo Club St. Moritz”ə 11:3 üstələyib.


Emin Həsənli: “Qurultayda Azərbaycanla əməkdaşlıq önə çəkildi” – Turkustan.info\nTurkustan.info xəbər verir ki, E.Həsənli Lent.az -a açıqlamasında bildirib ki, Türkiyə Milliyyətçi Həkimlər Dərnəyinin 8-ci qurultayına dəvətli olunub: “Bizim təşkilatla Milliyyətçi Həkimlər Dərnəyinin əməkdaşlığı var. Bu il Qurban bayramında onlar Ağdamda, Bərdədə, Tərtərdə, Xocalıdan olan qaçqınlarımızın kompakt məskunlaşdıqları yerlərdə, həmçinin hərbi hissələrdə qurban kəsdilər. Bundan başqa, türkiyəli həkimlərin Azərbaycana gəlib, imkansız köçkünlərin, şəhid ailələrinin, Qarabağ əlillərinin müalicəsi ilə məşğul olması nəzərdə tutulur. Ehtiyac olduğu halda, bir qisminin Türkiyədə müalicəsi təşkil olunacaq. Eyni zamanda, Azərbaycan Tibb Universitetinin tələbələri ilə Türkiyənin Hərbi Tibb Universitetlərinin əməkdaşlığı dərinləşdiriləcək. Türkiyədə uzmanlıq oxumaq istəyən tələbələrə xüsusi, təmənnasız kurslar təşkil ediləcək”.\nƏvvəlki MTRŞ ANS ÇM-in tezliyini müsabiqəyə çıxarıb – Vahid Mustafayevin sözçüsündən REAKSİYA gəldi\nSonrakı Oqtay Əsədovun neçə köməkçisi var?


“Keşlə”lilər iki aydı maaş almır, Kamrandan narazılıqlar var » Football-plus.az\n08 fev 16:38aktual\n“Keşlə”lilər iki aydı maaş almır, Kamrandan narazılıqlar var\nEmin Mehdiyevin başına gələn isə yumoristik filmi xatırladır\nCari mövsümdə Avroliqaya vəsiqə qazanmağı hədəfləyən “Keşlə”nin məqsədinə çatıb-çatmayacağını qarşıdakı oyunlar göstərəcək. Qış fasiləsindən sonrakı ilk görüşdə “Səbail”ə uduzmaqla “siftə”si korlanan paytaxt təmsilçisində işlər heç də qaydasında getmir. Komandanın daxilində müəyyən narahatlıq və qeyri-müəyyənlik var. Oyun və nəticələr kənarda qalıb, məşqçilər heyəti və futbolçular başqa şeyin dərdini çəkir.\n“Qırmızılar” sonuncu dəfə dekabrda pulun üzünü görüb. Ötən ilin son ayında noyabrın əməkhaqqını alan məşqçi və futbolçuların gözü artıq iki aydı “kağız” üzünə həsrətdi. Maaş kartlarını bankomata salıb-çıxarmaqdan kartlar yararsız vəziyyətə düşüb. Di gəl ki, içində “qara qəpik” də yoxdu. Halbuki Yeni il bayramı ərəfəsində dekabrın məvacibinin hesaba köçürüləcəyi deyilmişdi. Həmin vaxt xəbər çıxmadı, sonra da bayram günlərinə düşdü, təlim-məşq toplanışı və s. Baş qarışdı, AFFA-da oturanların “Keşlə”nin hesabına pul köçürmək planı yubandı. Futbolçular dekabrın maaşını gözləyə-gözləyə bir də ayılıblar ki, yanvarın əməkhaqqının da vaxtı çatıb. Adətən, hər ayın 5-nə qədər üzlər gülürdü. Amma hələ də xəbər-ətər yoxdu. Nə dekabrın, nə də yanvarın pulundan. Kamran Ağayev, Denis Silva kimi təcrübəliləri, eyni zamanda keçmişdə yaxşı qazanc əldə edənləri maaş düşündürməyə bilər. Amma elə məşqçi və futbolçular var ki, gözlərini aylıq məvacibə dikiblər. Arxasında ehtiyatı olmayanlar həmin pulla dolanır, ailə saxlayırlar.\nTərlan Əhmədov futbolçuların ruhdan düşməməsi, daxili ab-havanın pozulmaması üçün əlindən gələni etməyə çalışdığı dönəmdə bəd xəbərə üzülmək məcburiyyətində qalıb. Söhbət qış fasiləsində komandaya cəlb olunan, Bakıdakı və Antalyadakı hazırlıqda iştirak edən, yoldaşlıq görüşlərində forma geyən Emin Mehdiyevin “Keşlə”yə kömək edə bilməyəcəyindən gedir. Klub rəsmiləri futbolçunu düşərgəyə dəvət edərkən bir məqamı diqqətdən qaçırıblar. Cari mövsümün əvvəlində 2 oyunda “Qaradağ Lökbatan”ın formasını geyən, lakin sonradan Türkiyənin Bal liqasında mübarizə aparan “Niksar Bələdiyyəspor”a keçən Mehdiyev bununla da digər komandaya keçmək imkanını məhdudlaşdırıb. UEFA-nın qaydalarına əsasən, futbolçu bir mövsüm ərzində ən yaxşı halda iki komandanın şərəfini qoruya bilər. Necə ki, ötən il Rauf Əliyev məhz bu problem üzündən “Kukesi”dən ayrıldıqdan sonra rəsmi oyunlarda meydana çıxmaq imkanından məhrum olmuşdu.\nBir sözlə, Emin, yaxud “Keşlə”lilər divara dırmaşsalar belə, bu futbolçunun meydana çıxması qanunlara ziddi. Halbuki Tərlan Əhmədov vaxtilə “Neftçi”də birgə çalışdığı futbolçunu cinahdakı çatışmazlığı aradan qaldırmaq üçün böyük ümidlərlə yanına dəvət etmişdi. Klub rəsmilərindən kim(lər)insə səhlənkarlığı olub, futbolçu bununla bağlı aidiyyatı şəxslərə məlumat verməyib, bunlar öz yerində. İndi əsas sual səbəbkarın nə edəcəyidi. Mehdiyev mətbuata verdiyi açıqlamada məlum qərardan xəbərsiz olduğunu deyib. Yəni bir mövsümdə üç fərqli komandada oynamağın mümkünsüzlüyünü bilmirmiş. Həmçinin onu da bildirib ki, bu dəqiqə əsas məqsədi yenidən “Niksar Bələdiyyəspor”a qayıtmaqdı. Türklər qəbul etməsələr, çox güman, “Keşlə”də qalıb, yaya qədər məşq etməklə kifayətlənəcək. Özü yıxılan ağlamaz deyib, keçək digər xəbərə.\n“Qırmızılar”ın Antalya toplanışını yaxından izləyənlər Kamran Ağayevin kurort şəhərindən qəfil vətənə qayıtmasından və bu üzdən “Çertanovo” ilə sonuncu sınaq matçında iştirak etməməsindən xəbərdardı. Həmin vaxt “Keşlə”nin saytı təcrübəli qapıçının şəxsi işləri ilə bağlı təcili Bakıya qayıtmasının vacibliyini yazmış, komanda gənc qapıçı Şahin Zəkiyevin ümidinə qalmışdı. Yəni ruslarla matçda Şahin zədələnsəydi, heyətdə əlavə qapıçı yox idi. Ya sahə oyunçularından biri əlinə əlcək taxmalıydı, ya da məşqçi Cəmaləddin Əliyev “çərçivə”yə keçməliydi.\nSən demə, Ağayevin təcili dönüşünün kökündə maddi maraq dururmuş. Futbolinfo.az saytının məlumatına görə, yığma üzvü reklam çəkilişində iştirak etmək üçün (deyilənə görə, “Coca-Cola”nın Novruz bayramı ilə bağlı çarxıdı) əvvəldən nəzərdə tutulan vaxtda Bakıda olmalıymış. Həmin tarixdə Türkiyədən qayıtmayacağı halda müqavilədə göstərilən 30 min manatın 15 mini silinəcəkmiş. Qapıçının məşqçilər heyətinə ilk müraciəti cavabsız qalıb. Təcili çıxış yolu tapmalı olan Kamran klubun Müşahidə Şurasının sədri Zaur Axundova zəng vurub. Axundovun cavabı müsbət olunca, Ağayev bir anda gözdən itib, Bakıya dönüb. Saytın məlumatına görə, narazılıq təcrübəli qolkiperin təkcə bu əməlinə görə deyil. Nüfuzundan istifadə edərək bəzi komanda yoldaşlarına kobudluq edir, özünü yekəxana aparır. Və buna görə də kapitanın davranışlarından narazı olan bəzi oyunçular rəhbərliklə görüşmək istəyir. Bunun üçün isə Zaur Axundovla üz-üzə gəlmək lazımdı.\nQeyd olunan üç məsələ ilə bağlı Zaur bəylə danışmaq, suallara cavab tapmaq maraqlı olardı. Təəssüf ki, gün ərzində etdiyimiz çoxsaylı zənglər cavabsız qaldı. Öyrənərkən məlum oldu ki, Axundov bir müddətdi ölkə xaricindədi. Vətənə qayıdan kimi dərhal komanda üzvləri ilə görüşəcək. Ümid edək ki, həmin vaxt biz də suallarımıza cavab tapacağıq.\n“Keşlə” Antalya toplanışını qələbəylə bitirdi “Keşlə”dən qolsuz “sülh” Orxan Sadıqlı “Keşlə”də qalmaq istəyir “Keşlə” Sezara nə qədər borcludu? Rauf Əliyev Zaur Axundovun “tələsinə düşmək” istəmir


Çatdırılma şərtləri – Qoxu.az\nHome » Çatdırılma şərtləri\nBakı şəhəri üzrə çatdırılma – Gün ərzində kuryerimiz tərəfindən sizin üçün münasib olan ünvana və ya metro stansiyasına çatdırılır.\nAzərbaycanın rayonlarına çatdırılma – Azərbaycanın rayonlarına çatdırılma sifarişin tam dəyərinin əvvəlcədən ödənilməsi şərti ilə 1-2 gün ərzində həyata keçirilir. Ətirin dəyəri minimal olaraq 50 AZN-dən aşağı olmamalıdır.\nƏməkdaşımız telefon vasitəsi ilə sifarişdə qeyd etdiyiniz iş saatında Sizinlə əlaqə saxlayacaq. Sifarişi təsdiqləyib və çatdırılma üçün sizə uyğun vaxtı dəqiqləşdirəcək.\nSeçilmiş məhsulun stokda olmaması halında Qoxu.az çatdırılma tarixini dəyişə bilər. Belə olan halda bizim əməkdaşımız mütləq Sizinlə əlaqə saxlayıb sizə bu dəyişikiklər haqqında xəbər verəcək və dəyişmək üçün mümkün təklifləri təqdim edəcəklər.\nSifariş qəbul edildikdən sonra ödənişi kart və ya nəğd şəklində ödəyəcəksiniz. Məhsul kuryerin yanında diqqətlə nəzərdən keçirmək lazımdır. Əgər məhsulun görünüşü sizi tane etmirsə və göstərilən tələblərə cavab vermirsə qablaşdırmanı açmadan məhsulu kuryerə qaytarmaq lazımdır.


ƏHMƏD ŞAHİDOV DOĞU AKDENİZ UNİVERSİTETİNDƏ ÇIXIŞ ETDİ – Əhməd Şahidov\nƏHMƏD ŞAHİDOV DOĞU AKDENİZ UNİVERSİTETİNDƏ ÇIXIŞ ETDİ\nƏhməd Şahidov Noyabr 6, 2011\tNo Comments\nÇıxışının sonunda “Ben Türküm” şeirini səsləndirməsi alqışlara səbəb oldu\nXəbər verildiyi kimi, 1-5 Noyabr tarixində Şimali Kipr Türk Cümhuriyyətinin müxtəlif şəhərlərində Kipr Türk Mücahidlər Dərnəyi və Türk Müqavimət Təşkilatının birgə təşkil etdiyi İkinci Beynəlxalq “Kıbrıs Türk Milli Mücadelesi ve bu Mücadelede TMT-nin Yeri” sempozyumu keçirilmişdir. Doğu Akdeniz Üniversitesi, Yakın Doğu Üniversitesi, Ortadoğu Teknik Üniversitesi, Kuzey Kıbrıs Kampusu, Lefke Avrupa Üniversitesi, Uluslararası Kıbrıs Üniversitesi ve Girne Amerikan Üniversitesinin töhfələri və işbirliyilə düzənlənən bu sempozyum ŞKTC-nin bütün şəhərlərində keçirilirdi.\nSempozyumda iştirak etmək üçün Kipr Türk Mücahidlər Dərnəyi tərəfindən dəvət alan filologiya üzrə fəlsəfə doktoru Əhməd Şahidov Noyabrın 3-də Doğu Akdeniz Universitetində keçirilən konfransda çıxış etmişdir. “Türk Milli Mücadelesinde Kenan Çoyğunun yeri” mövzusunda çıxış edən Əhməd Şahidov Kiprdəki türklərin mübarizlik simvolu olan Kenan Çoyğunun ömür yolundan danışmış, onun Kiprə gəlişi, buradakı türklərin təşkilatlanıb düşmənə qarşı mübarizə aparmasındakı rolundan söhbət açmışdır. KKTC-nin qurucu lideri Rauf Denktaşın general Kenan Çoyğunla ilk görüşünü təsvir edən Ə.Şahidov “Bozqur”du elə Rauf Denktaşın öz dilindən canlandırmışdır.\nÇıxışının sonunda Kenan Çoyğunun qəbrinin Kiprdə olmasının zəruriliyindən söz açan gənc alim Kenan Paşaya sahib çıxmaq və onu müqəddəs Kipr torpaqlarına əmanət etmək barədə danışdı. O illərə şair gözüylə baxan Əhməd Şahidov tanınmış Kipr şairi Harid Fedainin bir kublet şeirini də konfrans iştirakçıları üçün səsləndirdi:\nBunun ardınca özünün qələmə aldığı “Ben Türküm” şeirini səsləndirən Əhməd Şahidov konfrans iştirakçılarına duyğusal anlar yaşatdı. Bir nəfəsə həmin şeiri oxuyan Əhməd Şahidov zaldakı konfrans iştirkçılarının alqışlarına səbəb oldu.


Şərqə qrammofon gəlir\nBeynəlxalq Musiqi Kolleksiyasında (BMK-NSA) könüllü şəkildə çalışdığım altı aylıq bir müddətdə oradakı kartoteka kataloqunun kompyüterə köçürülməsi işinə kömək etdim. BMK-da saxlanılan 10 000, yaxud 78 rpm diskin içərisində rastlaşdığım səs yazılmış 460 düymlük vallar məndə çox maraq oyatdı. Bir qismi Qafqazda, digər bir qismi isə Türküstanda (indi mərkəzi Asiya deyilir) yazılmış bu vallar Tiflisdə fəaliyyət göstərən Qrammofon Şirkətinin Regional Ofisi tərəfindən buraxılmışdı və Birinji Dünya Müharibəsinədək olan dövrü əhatə edir.\n1901-ji ildə Tiflisdə fəaliyyətə başlayan Qrammofon Şirkəti 1918-ji ilədək işləyirdi. Fəqət, həmin il başlanan müharibə şirkəti regionu tərk etməyə məjbur etdi və Rusiyada inqilabın başlanması sonradan şirkətin öz işinin bərpasına imkan vermədi.\nQrammofon şirkətinin buraxdığı hər bir val in-cə-sə-nət aləmində nadir bir hadisədir və onların hamısı bütövlükdə sovet hakimiyyətinədək olan dövrlərdə regionun mədəni həyatının təsvirini canlandırır. Buraxıldıqdan sonra zəmin valların mənsub olduğu regionda satıldığını nəzərə alsaq, o zaman bunların BMK-ya nə şəkildə düşdüyünü təsəvvür etmək çətin deyil. Bunlardan 10-u iqtisadçı, səyyah və jurnalist Filips Praysın qızı tərəfindən hədiyyə edilib. 1912-ji ildə Türküstan ərazisi ilə keçərək uzun bir məsafə qət edən Prays Monqolustanadək səyahət edərək ”Sibir’’ kitabını yazıb. O, region haqqında ”Namə’lum Monqolustan’’ adlı oçerkin müəllifi Duqlas Karruzersi müşayiət etmişdir. Əlamətdar haldır ki, Prays 1997-ji ildə yazılmış vallardan biri istisna olmaqla qalanlarını həmin səyahət zamanı toplamışdır. 1909-ju ildə yazılmış sayı 36-ya çatan valların bir yaxud iki kolleksioner tərəfindən satın alındığı güman edilir.


Qırmızı, şişmiş, qaşınan gözlər "arpacık" ilə?Akupunktur Müalicə Sizə Kömək edir - Gündəlik Başlıqlar\n首页 sağlam həyat tərzi Sağlamlıq bilikləri Qırmızı, şişkin, qaşınan gözlər "arpacık" ilə?Akupunktur sizə kömək edə bilər\nQırmızı, şişkin, qaşınan gözlər "arpacık" ilə?Akupunktur sizə kömək edə bilər\n"Sty" göz qapağının kənarında buğda dənəsinə bənzər, qırmızı, şişkin, qaşınma və irinli xoraya meylli çiban deməkdir.Bu xəstəlik, əsasən Staphylococcus aureus infeksiyasının səbəb olduğu arpa kimi tanınan Qərb təbabətində hordeoluma bərabərdir.Arpalığın əlamətləri hansılardır?Göz qapağının kənarında kiçik indurasiya, qırmızı, şişkin, ağrılı və bir neçə gün ərzində tədricən böyüyür.\n"Sty" göz qapağının kənarında buğda dənəsinə bənzər, qırmızı, şişkin, qaşınma və irinli xoraya meylli çiban deməkdir.Bu xəstəlik, əsasən Staphylococcus aureus infeksiyasının səbəb olduğu arpa kimi tanınan Qərb təbabətində hordeoluma bərabərdir.\nArpalığın əlamətləri hansılardır?\nGöz qapağının kənarı qızarmış, qabarmış, ağrılı və getdikcə genişlənən kiçik indurasiya olub, bir neçə gündən sonra indurasiyanın üstündə sarı rəngli irin əmələ gəlib və qopduqdan sonra irin öz-özünə çıxıb.\n1. Külək-istiliyin xarici hücumu: əsasən yuxarı göz qapağında arpa başlanğıcdan başlayır, qaşınma yüngül olur, yerli indurasiya bir qədər qızarır və şişir, həssaslıq aşkardır və ya baş ağrısı və qızdırma ilə müşayiət olunur, və ümumi pozğunluq.Qırmızı dil, nazik sarı örtük, üzən nəbz.\n2. İltihablı istilik toksikliyi: əsasən alt göz qapağında qızartı və şişkinlik, böyük indurasiya, yanma ağrısı, sarı-ağ irinli ləkələr, içmək kimi susuzluq, qəbizlik və qırmızı sidik.Qırmızı dil, sarı və ya yağlı örtük, sürətli nəbz.\n3. Dalaq və mədədə nəm-istilik: əsasən aşağı göz qapağında, tez-tez arpacık, azca qızartı və şişkinlik və ya uzun müddətli remissiya ilə, ağızda yapışqanlıq, ağız qoxusu, qarında dartılma və qəbizlik ilə müşayiət olunur.Qırmızı dil, sarı və yağlı örtük, sürətli nəbz.\nAkupunktur arpacık müalicəsinə kömək edir\nXəstəlikdə istilik patogenləri üstünlük təşkil edir və tez-tez filigran iynələri ilə müalicə olunur.Əsasən yerli akupunktur nöqtələrinə və ayaq günəşi və ayaq yangming meridianlarında nöqtələrə diqqət yetirir.\nƏsas nöqtələr: Zanzhu, Sun, Li Dui\nUyğun akupunktur nöqtələri: külək istisinin xarici hücumu üçün Fengchi və Shangyang; alovlu istilik və zəhər üçün Dazhui və Quchi; Neiting və Yinlingquan dalaq və mədədə nəm-istilik üçün.\nFangyi: Zanzhu ayaq günəş meridianının akupunktur nöqtəsidir və məbəd göz bölgəsində yerləşir, bu, gözdəki istiliyi təmizləməkdən və düyünü dağıtmaqdan daha yaxşıdır; .\nƏməliyyat: Təmizləmə üsulundan istifadə edərək filiform iynələrlə müntəzəm akupunktur; Zanzhu, Taiyang, Lidui hamısı sancılıb qana bilər; Zanzhu balığın belinə və ipək və bambuk boşluğuna nüfuz edə bilər.\nqarşısının alınması və qayğı\n1. Yaxşı qidalanma vərdişlərini inkişaf etdirin, yüngül yeməklər yeyin, ədviyyatlı, stimullaşdırıcı və ətirli məhsulları çox yeməyin.\n2. Akupunktur və moxibustion xəstəliyin ilkin mərhələsində aşkar müalicəvi təsir göstərir, lakin irin əmələ gəldikdən sonra irinləri kəsmək və boşaltmaq üçün oftalmologiya şöbəsinə müraciət etmək məsləhətdir.\n3. Arpalığın başlanğıcından irinə qədər olan müddətdə sepsisin yayılmasının qarşısını almaq üçün təsirlənmiş ərazini əllərinizlə sıxmayın.\nBu məqalə Çin Elm Yazıçıları Dərnəyinin Tibb Elminin Populyarlaşdırılması Komitəsinin sədri Wang Tao tərəfindən elmi olaraq yoxlanılmışdır.\n"Da Yi Xiao Hu" Töhvəsi\n(Məsul redaktorlar: Xing Zheng, Yang Hongguang)\nPaylaşın ki, daha çox insan görsün\nƏvvəlki yazı:Orta yaşlılar və yaşlılar beş qeyri-həsis etsə, xeyirli olar\nSonrakı:Kanadalı aktrisa Şey Mitçel (Şey Mitçell) moda blokbasteridir